Ang’o Momiyo Nyasaye Oweyo Chandruok Mondo Obedie? — Ohinga mar Jarito LAIBRARI E INTANET\nOhinga mar Jarito LAIBRARI E INTANET\nLAIBRARI E INTANET\nbh Sula 11 ite 106-114\nANG’O MOMIYO CHANDRUOK NG’ENY?\nWACH MADUONG’ MA NE OCHAKORE\nIBIRO TIYO NADE GI MICH MOWUOK KUOM NYASAYE?\nAng’o Momiyo Chandruok Ng’eny?Gima Muma Puonjo\nAng’o ma Muma Wacho?Ohinga mar Jarito Malando Pinyruoth Jehova (Mar Ji Duto)—2016\nBe Nyasaye ema okelo chandruok manie piny?\nEn wach mane ma ne ochakore e puodho mar Eden?\nNyasaye biro tieko chandruok mag dhano e yo mane?\n1, 2. Gin chandruok kaka mage ma ji yudo e ndalogi, to mani miyo ji bedo gi penjo kaka mage?\nBANG’ lweny e piny moro ma lweny ja betie, gana gi gana mag mon kod nyithindo ma ne osenegi ne oyiki e liel moriwo ji duto, kendo liendno ne olwor gi msalepe matindo tindo mang’eny. E msalaba ka msalaba, ne nitie ndiko ma wacho kama: “Nikech ang’o? ” Bang’ yudo masira ma ok ging’eyo tiende malong’o, ji thoro penjo penjoni ka giparogo gima otimore. Gima lit en ni ji hinyo bedo gi penjoni e seche ma lweny, tuwo, kata mahundu omiyo ng’atgi ma gihero otho, ogoyo odgi piny, kata okelonegi chandruok e yo moro amora machielo. Gidwaro ng’eyo gimomiyo masiche kaka mago yudogi.\n2 Ang’o momiyo Nyasaye oweyo chandruok mondo obedie? Ka Jehova en Nyasaye man gi teko duto, man gi hera kod rieko mang’eny, kendo Nyasaye mohero timbe makare, ang’o momiyo piny opong’ gi sigu kod timbe maricho? Be isebedo gi penjo kaka magi in iwuon?\n3, 4. (a) Ang’o manyiso ni bedo gi penjo e wi gimomiyo Yehova oweyo richo ok en gima rach? (b) Jehova neno nade richo kod chandruok?\n3 Be en gima rach penjo gima omiyo Nyasaye oweyo chandruok mondo obedie? Jomoko neno ni bedo gi penjo kaka mano nyiso ni gionge kod yie, kata ni mano nyiso ni ok gimiyo Nyasaye luor. Kata kamano, ka isomo Muma to ibiro nwang’o ni jo makare ma ne oluoro Nyasaye ne nikod penjo kaka mago. Kuom ranyisi, janabi Habakkuk ne openjo Jehova kama: “Nang’o inyisa gi mamono, kendo imiya ng’iyo thagruok? mecho kod tim machach ni e nyim wang’a: kendo nitie nditi, mi miero otimore.”—Habakkuk 1:3.\nJehova biro tieko chandruok duto\n4 Be Jehova ne okwero Habakkuk janabi makare nikech nopenjo penjo machalo gi mago? Ooyo. Kar timo mano, Nyasaye ne oyie mondo oket ei Muma weche Habakkuk manyiso ratiro paro ma ne nie chunye. Nyasaye bende ne okonye bedo gi ng’eyo kod yie e yo momedore. Jehova dwaro ni mondo otimni kamano in bende. Ng’e ni Muma puonjo ni oherowa, kendo ‘oparowa.’ (1 Petro 5:7) Nyasaye osin gi richo kod chandruok ma wayudo nikech richo, moloyo kaka dhano moro amora nyalo sin kodgi. (Isaiah 55:8, 9) To kare ang’o momiyo piny opong’ gi chandruok mang’eny kama?\n5. Gin dwoko mage ma jomoko chiwo ka gitemo nyiso gimomiyo dhano chandore, Muma to puonjo ang’o e wachno?\n5 Ji mowuok e dinde mopogore opogore osebedo ka dhi ir jopuonj din kod jotendgi mondo gipenj gimomiyo nitie chandruok mang’eny ahinya. Dwoko ma gisebedo ka giyudo en ni chandruok en dwaro mar Nyasaye, kendo ni Nyasaye ne osechano gimoro amora ma biro timore kaachiel gi masiche mayudo ji. Ng’enygi inyiso ni yore Nyasaye opondo, kata ni en ema okelo tho ne ji—kata mana ne nyithindo—ni eka mondo obed kodgi e polo. Kaluwore kod gima isepuonjri, richo ok kel gi Jehova Nyasaye. Muma wacho niya: “Nyasaye ok nyal timo richo; Ng’a Manyalo Duto ok nyal timo tim mamono ngang’.”—Ayub 34:10.\n6. Ang’o momiyo dhano hango wach ni Nyasaye ema kelo chandruok manie piny?\n6 Be ing’eyo gimomiyo dhano hango wach ni Nyasaye ema kelo chandruok manie piny? E kinde mang’eny, ji keto ketho kuom Nyasaye Manyalo Duto nikech giparo ni en e jaloch kata jatend pinyni. Ok ging’eyo gima Muma puonjo kuom adier e wi wachni. Ne ipuonjori wachno e Sula mar 3 ei bugni. Kuom adier, jaloch kata jatend pinyni en Jachien kendo Satan.\n7, 8. (a) Gik matimore e piny nyiso nade kit jaloch mar pinyni? (b) Ere kaka chandruok biro bende nikech dhano orem, kendo nikech ‘weche mayudo ji duto’?\n7 Muma wacho ratiro kama: “Piny duto obedo e teko mar Ng’a Marachno.” (1 Johana 5:19) Par ane wachno, donge en wach manenore ni en adier? Gik matimore e piny nyiso maler kido mar ng’at “ma wuondo piny ngima.” (Fweny 12:9) Satan en ng’at ma jasigu, ma ja miriambo, kendo ma kwiny. Mano e momiyo piny manie bwo teko mare, opong’ gi sigu, miriambo kod timbe mag gero. Mani en achiel kuom gik momiyo nitie chandruok mang’eny.\n8 Wach mar ariyo manyiso gimomiyo nitie chandruok mang’eny, mana kaka onyis e Sula mar 3, en ni dhano osebedo ka orem, kendo gin joricho nyaka a ketho ma ne otimore e puoth Eden. Nikech richo, dhano osebedo ka laro telo, kendo mani osekelo lwenje gi chandruok. (Eklesiastes 4:1; 8:9) Mar adek en ni chandruok biro nikech gik moko duto nikod “ndalogi, weche oyudogi giduto.” (Eklesiastes 9:11) E piny ma ok orit gi Jehova kaka Jaloch, ji nyalo yudo chandruok nikech bedo kamoro e seche ma ok owinjore.\n9. Ang’o momiyo wanyalo bedo gi adier ni Jehova nikod gima kare momiyo oweyo chandruok mondo odhi nyime?\n9 Ng’eyo ni Nyasaye ok kel chandruok en gima hoyo chuny. Lwenje, mahundu, chandruok kata mana masiche makelo ne ji chandruok, ok kel gi Nyasaye. Kata kamano, podi dwarore ni mondo wayud dwoko mar penjoni, Ang’o momiyo Jehova oweyo chandruogegi duto mondo obedie? Ka en e Nyasaye Manyalo Duto, en kod teko mar chungo chandruok. To kare ang’o momiyo ok otim kamano? Nikech wang’eyo ni Nyasaye en jahera, nyaka bed ni en kod gima kare momiyo oweyo chandruok mondo obedie.—1 Johana 4:8.\n10. Ang’o ma Satan ne oriwo gi kiawa, to ne otimo mano e yo mane?\n10 Mondo wang’e gimomiyo Nyasaye oweyo richo mondo obedie, onego wadog chien ku ma chandruok ne ochakore. Kane Satan omiyo Adam gi Hawa oketho chik Jehova, wach moro maduong’ ne owuok. Satan ne ok oriwo gi kiawa teko ma Jehova ni godo. Satan ong’eyo ni teko mar Jehova onge gi giko. Mopogore gi mano, Satan ne oriwo gi kiawa ratiro ma Jehova ni godo mar locho. Nikech luongo Nyasaye ni ja miriambo ma tuono joge gik mabeyo, Satan ne onyiso ni Jehova en jaloch marach. (Chakruok 3:2-5) Satan bende ne onyiso ni dhano nyalo dak maber ka ok otelnegi gi Nyasaye. Mani ne en monjo loch mar Jehova, tiende ni ratiro mare mar locho.\n11. Ang’o momiyo Jehova ne ok onego joma ne ong’anjo e puoth Eden?\n11 Adam gi Hawa ne ong’anjo e nyim Jehova. Nikech timo mano, chalo ka gima ne giwacho ni: “Ok wadwar ni mondo Jehova obed Jaloch marwa. Wanyalo yiero wan wawegi gima ber kod gima rach.” Ere kaka Jehova ne nyalo loso wachno? Ere kaka ne onyalo nyiso chwechne duto mariek ni joma ne ong’anjogo ne ok ni kare, kendo ni timo kaka Jehova dwaro e gima ber moloyo? Ng’ato nyalo wacho ni Nyasaye ne onego oketh joma ne ong’anjogo mondo ochwe dhano manyien. Kata kamano, Jehova ne osenyiso dwaro mare mondo piny opong’ gi nyithind Adam gi Hawa, kendo ne odwaro ni mondo gidag e paradis e piny. (Chakruok 1:28) Jehova en ng’at ma kinde duto timo dwarone. (Isaiah 55:10, 11) Ketho joma ne ong’anjo e puoth Eden-go bende ne ok dhi chiwo dwoko kuom wach ma ne ochakore e wi ratiro mar loch Jehova.\n12, 13. Chiw ranyisi kaka Jehova oseweyo Satan mondo obed jaloch mar pinyni kod gimomiyo Nyasaye oseweyo dhano mondo oloch e wigi giwegi?\n12 We wang’i ane ranyisi moro. Japuonj moro temo nyiso jopuonjre manie klas mopuonjo yo ma ginyalo yudogo dwoko mar kwano matek. Seche motimo mano, japuonjre moro mariek, kendo ma wiye tek, temo wacho ni yo ma japuonj nyisogigo kwanono ok ni kare. E yo manyiso ni japuonj ok ong’eyo kwano, japuonjre ma wiye tekno wacho ni en ong’eyo dwoko mar kwanono maloyo japuonj. Jopuonjre moko paro ni en kare, omiyo gin bende ging’anjo. Ang’o ma japuonj onego otim? Ka oriembo joma wigi tekgo oko mar klas, jopuonjre modong’ dhi neno nade wachno? Donge gibiro yie ni japuonjre wadgi kod joma ne ong’anjo kodego ni kare? Jopuonjre mamoko duto e klasno nyalo chayo japuonjno, ka giparo ni oluor nikech inyalo yud ni kare okiya kwano. To nade ka japuonjno omiyo japuonjre ma wiye tekno thuolo mar nyiso kaka onyalo yudo dwoko mar kwanono.\nBe japuonjre olony moloyo japuonj?\n13 Jehova osetimo gima chalo kod gima japuonjno ne nyalo timo. Ng’e ni weche ma Satan ne owacho ne ok omako mana joma ne ong’anjo e Eden kende. Malaike tara gi tara ne ng’iyo. (Ayub 38:7; Daniel 7:10) Yo ma Jehova ne dhi loso kata tiekogo wachno, ne dhi miyo malaikego duto kaachiel gi dhano ma ne dhi betie bang’e, okawe kaka ng’at makare, kata ma ok kare. Kuom mano, ang’o ma Jehova osetimo? Osemiyo Satan thuolo mar nyiso ka be onyalo [Satan] locho e wi dhano. Nyasaye oseweyo dhano mondo oloch e wigi giwegi e bwo telo mar Satan.\n14. Jehova oyie mondo dhano obed gi loch e wigi giwegi eka giyud puonj mane?\n14 E ranyisi marwa, japuonj ong’eyo ni nyathi ma jang’anjono kod jopuonjre maluwego ok ni kare. Kata kamano, ong’eyo bende ni miyogi thuolo mar timo kaka gidwaro biro konyo jopuonjre duto mantie e klasno. Ka kwanono otamo nyithindo ma jong’anjogo, jopuonjre duto biro ng’eyo ni kare japuonj kende, e ng’at man kod ratiro mar nyisogi gik moko e klas. Gibiro ng’eyo gimomiyo japuonj riembo ng’at moro amora mong’anjo e klasno bang’ mano. Kamano bende, Jehova ong’eyo ni ji duto makare kod malaike biro yudo kony kuom ng’eyo ni Satan kod jogo ma ng’anjo kode osebedo ka orem e yoregi, kendo ni dhano ok dibed gi loch e wi dhano wadgi. Mana kaka Yeremia machon, gibiro puonjore wachni ma en adiera chutho: “A Jehova, ang’eyo ni dhano ok nyal chweyo chunye owuon, dhano onge gi teko yiero yore mowuothoe.”—Yeremia 10:23.\nANG’O MOMIYO OSEWEYO CHANDRUOK KUOM NDALO MANG’ENY?\n15, 16. (a) Ang’o momiyo Jehova oseweyo chandruok mondo obedie kuom ndalo mang’eny? (b) Ang’o momiyo Jehova ok osebedo ka geng’o gik maricho kaka mahundu?\n15 Kata kamano, ang’o momiyo Jehova oseweyo chandruok mondo obedie kuom ndalo mang’eny kama? Kendo ang’o momiyo ok ogeng’ gik maricho mondo kik otimre? Par ane gik moko ariyo ma japuonj manie ranyisi marwa ne ok nyal timo. Mokwongo, ne ok onyal tamo japuonjre ma ne wiye tekno mondo ochiw paro ma ne en-go e wi kwanono. Mar ariyo, japuonjno ne ok nyal konyo japuonjre ma ne ong’anjono e timo kwanono. Kamano bende, par ane gik moko ariyo ma Jehova ong’ado ni ok onyal timo. Mokwongo, ok osetamo Satan kod jogo maluwe e temo nyiso ni gin kare e wach maduong’ ma ne ochakore cha. Kuom mano, weyo thuolo malach mondo okal osekonyo. Kuom higini gana gi gana ma dhano osebetie, dhano osetemo loch mopogore opogore maggi giwegi. Dhano osetimo dongruok e sayans kod somo mamoko, kata kamano, timbe maricho, dhier, mahundu kod lwenje osemedore e yo marach moloyo. Kuom mano, loch mar dhano osenenore ratiro ni en gima nono.\n16 Mar ariyo, Jehova ok osebedo ka konyo Satan locho e pinyni. Kuom ranyisi, ka dabed ni Nyasaye geng’o mahundu malich matimore, donge mano dikoro nyiso ni joma ne ong’anjogo ni kare? Donge dikoro Nyasaye miyo ji paro ni kare dhano nyalo bedo gi loch e wigi giwegi ma onge chandruok? Ka Jehova ne nyalo timo mano, ne onyalo bedo e achiel kod joma ne owacho miriambogo. Kata kamano, ‘Nyasaye ok nyal riambo.’—Jo Hibrania 6:18.\n17, 18. Ang’o ma Jehova biro timo kuom gik maricho mosebedo ka nitie nikech loch mag dhano kod Satan?\n17 To nade gik maricho ma osebetie kuom ndalo duto ma ji osebedo ka ong’anjo e nyim Nyasaye? Onego wang’e ni Jehova en Nyasaye manyalo duto. Kuom mano, en gi nyalo, kendo obiro tieko chandruok mag dhano. Mana kaka wasepuonjore, ibiro lok pinywa ma ji osebedo ka kethoni, ma obed Paradis. Gik matimore nikech richo ibiro tieki kokalo kuom yie ma joma ni kare keto e misango mar Yesu kaka rawar, kendo chandruoge mabiro nikech tho ibiro tieki kokalo kuom chier. Tiende ni Yesu ema Nyasaye biro tiyogo e ketho “tich Satan.” (1 Johana 3:8) Jehova biro timo mae mana e kinde mowinjore chuth. Wanyalo bedo mamor ni ne ok otimo mano piyo, nikech nano mare kata dhi ne mos, osemiyowa thuolo mar puonjruok adiera, kendo mar tiyone. (2 Petro 3:9, 10) Kuom mano, ka podi ok otieko chandruok manie piny, Nyasaye osebedo ka manyo jo makare mondo olame, kendo okonyogi chung’ motegno e bwo chandruok moro amora manyalo biro negi e pinyni.—Johana 4:23; 1 Jo Korintho 10:13.\n18 Jomoko nyalo penjo ni, Be chandruogegi duto ne inyalo geng’o ka dine bed ni Nyasaye ochweyo Adam gi Hawa e yo manyalo miyo kik gitim richo? Mondo iyud dwoko mar penjono, dwarore mondo ipar mich maber ahinya ma Jehova osemiyi.\nNyasaye biro konyi chung’ motegno e chandruok\n19. Mich mane maber ahinya ma Jehova osemiyowa, kendo ang’o momiyo onego wamor gi michno?\n19 Mana kaka ne onyis e Sula mar 5, dhano ne ochwe gi mich mar yiero. Be iseparo kaka mano en mich maber ahinya? Nyasaye ne ochweyo le mang’eny ahinya, kendo legi timo gik moko duto kaluwore gi rieko ma oseket kuomgi. (Ngeche 30:24) Dhano oseloso masinde michiko mondo otim gimoro amora ma dhano dwaro. Be dikoro wamor ka dine bed ni Nyasaye ne nyalo chweyowa kamano? Ooyo, wamor nikech wan gi thuolo kata ratiro mar yiero gima wadwaro, ngima ma wadwaro luwo, osiepe ma wadwaro, kaachiel gi gik mamoko. Dhano bedo mamor ka en gi thuolo moromo, kendo thuolo machalo kamano ema Nyasaye dwaro ni mondo wabedgo.\n20, 21. Ere kaka wanyalo tiyo kod mich mar yiero e yo maber moloyo, to ang’o momiyo dwarore mondo watim kamano?\n20 Jehova ok mor gi tich ma ng’ato tiyone nikech achune. (2 Jo Korintho 9:7) Kuom ranyisi: Ang’o ma nyalo moro janyuol moloyo—nyathi mawacho ni “Aheri baba” mana nikech onyise ni mondo owach kamano, koso nyathi mawacho kamano koa e chunye? Kuom mano, penjoni dwarore, Ibiro tiyo nade gi thuolo mar yiero ma Jehova osemiyi? Satan, Adam, kod Hawa ne otiyo gi thuolo mar yiero e yo marach moloyo. Ne gitamore Jehova Nyasaye. In to ibiro timo ang’o?\n21 In kod thuolo mar tiyo gi mich majaberni e yo maber moloyo. Inyalo riwori gi ji tara gi tara mosebedo kochung’ motegno e tiyo ni Jehova. Gimiyo Nyasaye mor nikech ginyiso kaluwore gi timbegi ni Satan en ja miriambo, kendo jaloch manono. (Ngeche 27:11) In bende inyalo timo mano kuom yiero luwo yo maber e ngima. Wachni ibiro wuoye e sula maluwo mae.\nGik maricho matimore e piny ok kel gi Nyasaye.—Ayub 34:10.\nNikech luongo Nyasaye ni ja miriambo ma tuono joge gik mabeyo, Satan ne temo nyiso ni Jehova en jaloch marach.—Chakruok 3:2-5.\nJehova biro tiyo kod Wuode, ma en Jaloch mar Pinyruodh Mesia, e tieko chandruok duto mag dhano.—1 Johana 3:8.\nBuge mag Dholuo (2000-2018)


Joshua 24 - Holy Bible [Luo Bible 2020] - (Josh 24)\nBangʼe Joshua nochoko dhout Israel duto kama iluongo ni Shekem. Noluongo jodongo, jotelo, jongʼad bura kod jotelo mamoko mag Israel mi gidhi e nyim Nyasaye.\nJoshua nowachone ji duto niya, “Ma e gima Jehova Nyasaye, ma Nyasach Israel wacho, Chon gi lala kwereu, motingʼo nyaka Tera ma wuon Ibrahim kod Nahor, nodak but Aora Yufrate kendo negilamo nyiseche manono.\nMakmana nagolo wuonu Ibrahim oa e pinyno machiegni gi Aora Yufrate mi atelone e piny Kanaan duto kendo amiye nyikwayo mathoth. Ne amiye Isaka,\nto Isaka namiyo Jakobo kod Esau. Ne awalo piny Seir manie got ne Esau, to Jakobo gi nyithinde nodhi Misri.\n“ ‘Bangʼe ne aoro Musa gi Harun, kendo ne agoyo jo-Misri gi tuoche kanyo, bangʼe agolou oko.\nKane agolo wuoneu Misri, ne uchopo e nam, kendo jo-Misri nolawou gi geche kod jogo mariambo farese nyaka e Nam Makwar.\nTo ne giywakne Jehova Nyasaye mondo okonygi, omiyo ne oketo mudho e kindu gi jo-Misri; mi nam oimogi. Ne uneno gima ne atimone jo-Misri. Bangʼ mano nudak e thim kuom ndalo marabora.\n“ ‘Ne akelou nyaka e piny jo-Amor manodak yo wuok chiengʼ mar aora Jordan. Negikedo kodu, to naketogi e lwetu. Ne atiekogi chuth e nyimu, mi ukawo pinygi.\nKane Balak wuod Zipor, ma ruodh Moab, ne ikore mondo oked gi Israel, nooro Balaam wuod Beor mondo okwongʼu.\nTo ne ok anyal chiko ita ne Balaam, omiyo nogwedhou mogundho, mi nagolou oko e lwete.\n“ ‘Bangʼe ne ungʼado aora Jordan mi ubiro Jeriko. Joma odak Jeriko, kaka jo-Amor, jo-Perizi, jo-Kanaan, jo-Hiti, jo-Girgash, jo-Hivi, gi jo-Jebus nokedo kodu, to ne achiwogi duto e lwetu.\nNe amiyo kibaji omakogi ma giringo e nyimu, kaachiel gi ruodhi jo-Amor ariyo. Ne ok utimo ma gi liganglau uwegi kod atungʼ.\nOmiyo ne amiyou piny mane ok utiyone kod mier madongo mane ok ugero; mi udak kanyo kendo uchamo olemb mzabibu kod zeituni ma bende ne ok upidho.’\n“Omiyo koro luoruru Jehova Nyasaye kendo beduru joratiro kinde duto kutiyone. Wituru oko nyiseche manono mag kwereu mane gilamo yo Aora Yufrate kod e piny Misri, mondo uti ne Jehova Nyasaye.\nEka ji nodwoko niya, “Mad gima chal kamano kik timrenwa ka wajwangʼo Jehova Nyasaye, mondo watine nyiseche manono!\nEn Jehova Nyasaye ma Nyasachwa owuon mane ogolowa gi kwerewa e piny Misri, e piny mane wan wasumbini, kendo motimo ranyisi madongo-go ka waneno. Ne oritowa e wuodhwa duto kendo e kind ogendini duto mane wakalo eigi.\nKendo Jehova Nyasaye ne oriembo ogendini duto e nyimwa, kaachiel gi jo-Amor, mane odak e pinyno. Wan bende wabiro tiyone Jehova Nyasaye, nikech en e Nyasachwa.”\nJoshua nowachone ji niya, “Ok unyal tiyone Jehova Nyasaye. En Nyasaye maler, en Nyasaye ma janyiego. Ok obi wenu kuom wich teko maru kod richo mutimo.\nKa ungʼanyo uweyo Jehova Nyasaye mi utiyo ne nyiseche manono, to obiro lokore mi okelnu thagruok kendo enotieku duto, kata obedo ni ne osedoko jakoru kamano.”\nTo jo-Israel nodwoko Joshua niya, “Ooyo! Wabiro tiyone Jehova Nyasaye.”\nBangʼe Joshua nowacho niya, “Un uwegi usebedo joneno magu kuom yiero mondo uti ne Jehova Nyasaye.” Negidwoko niya, “Ee, wan joneno.”\nJoshua nowacho niya, “Koro wituru nyiseche manono manie dieru mondo uchiw chunyu ni tiyo ne Jehova Nyasaye, ma Nyasach Israel.”\nTo jogo nowachone Joshua niya, “Wabiro tiyone Jehova Nyasaye ma Nyasachwa kendo wanamiye luor.”\nE odiechiengno Joshua noketo singruok ne jogo, kendo kane gin Shekem nomiyogi chike monego gilu.\nJoshua nondiko gigo duto piny e Kitabu mar Chik mar Nyasaye. Bangʼe nokawo kidi maduongʼ mi okete maber e tiend yiend ober but kama ler mar Jehova Nyasaye.\nNowachone jogo niya, “Neuru! Kidini biro bedo janeno kuomu. Osewinjo weche duto ma Jehova Nyasaye osewachonwa. Obiro bedo janeno kuomu ka ubedo jo-miriambo ne Nyasachu.”\nBangʼe Joshua nogolo ji duto mondo odhi kuondegi mane opognigi.\nBangʼ mago duto, Joshua wuod Nun, jatich Jehova Nyasaye, notho ka en gi higni mia achiel gapar.\nKendo ne giike e lope mane opogne, mantiere Timnath Sera e piny gode mag Efraim, mantiere yo nyandwat mar Gash.\nJo-Israel notiyone Jehova Nyasaye e ndalo duto mag ngima Joshua kod jodongo mane osedak higni moloye, kendo mane nigi lony kuom gik moko duto mane Jehova Nyasaye osetimo ni jo-Israel.\nTo choke Josef, mane jo-Israel nobiro godo koa Misri, noiki Shekem e pinyno mane Jakobo ongʼiewo fedha mia achiel koa kuom yawuot Hamor, ma wuon Shekem. Ma nobedo kaka pok mar nyikwa Josef.\nEliazar wuod Harun bende notho kendo noyike Gibea, kama nopogne wuode Finehas e piny gode mag Efraim.\nJoshua 1 / Josh 1\nJoshua 2 / Josh 2\nJoshua 3 / Josh 3\nJoshua 4 / Josh 4\nJoshua 5 / Josh 5\nJoshua 6 / Josh 6\nJoshua 7 / Josh 7\nJoshua 8 / Josh 8\nJoshua 9 / Josh 9\nJoshua 10 / Josh 10\nJoshua 11 / Josh 11\nJoshua 12 / Josh 12\nJoshua 13 / Josh 13\nJoshua 14 / Josh 14\nJoshua 15 / Josh 15\nJoshua 16 / Josh 16\nJoshua 17 / Josh 17\nJoshua 18 / Josh 18\nJoshua 19 / Josh 19\nJoshua 20 / Josh 20\nJoshua 21 / Josh 21\nJoshua 22 / Josh 22\nJoshua 23 / Josh 23\nJoshua 24 / Josh 24


Johana 5 - Holy Bible [Luo Bible 2020] - (Joh 5)\nBangʼ kinde moko, Yesu nodhi Jerusalem e Sap jo-Yahudi.\nE Jerusalem kanyo, but ranga Rombe, miluongo ni Bethesda gi dho jo-Hibrania, ne nitiere yawo moro ma nigi raidhi abich midonjogo.\nKanyo ji mathoth man-gi tuoche mopogore opogore kaka muofni, rongʼonde, kod joma nigi athany nohero riyo kanyo [kendo negirito mondo pi otugre.\nKinde ka kinde malaika mar Ruoth ne lor mondo otug pi. Ngʼama nokwongo donjo e pigno sa ma otugoreno ne chango kuom kit tuo moro amora mane en-go].\nTo ne nitie ngʼato kanyo mane osebedo gi midekre kuom higni piero adek gaboro.\nKane Yesu onene konindo kanyo, kendo kane onyise ni osebedo kochal kamano kuom kinde marabora, nopenje niya, “Bende idwaro ni ochangi?”\nNgʼatno nodwoke niya, “Jaduongʼ, aonge gi ngʼama nyalo konya donjo ei yawo sa ma pi otugore. Kinde ka kinde ma atemo ni adonji to ngʼat machielo donjo kuongona.”\nYesu nowachone niya, “Aa malo! Kaw pieni mondo iwuothi.”\nGikanyono ngʼatno nochango, kendo nokawo piende mowuotho. Ma notimore chiengʼ Sabato,\nomiyo jo-Yahudi nowachone ngʼama nochangino niya, “Kawuono en chiengʼ Sabato, kendo chik ok oyieni tingʼo pieni.”\nNodwokogi niya, “Ngʼat ma nochanga ema nowachona ni, ‘Kaw pieni mondo iwuothi.’ ”\nOmiyo negipenje niya, “Mano to en ngʼama nade manowachoni ni ikaw pieni kendo iwuothi?”\nTo ngʼat mane ochangino ne ok ongʼeyo nying ngʼat mane ochange, nimar noyudo ka Yesu osedonjo ei oganda mane ni kanyo.\nBangʼe Yesu noyude e hekalu mowachone niya, “Winji, koro isedoko mangima. We richo, nono to gimoro marach moloyo biro timoreni.”\nNgʼatno noa modhi onyiso jo-Yahudi ni Yesu ema nochange.\nKuom mano, nikech Yesu ne chango ji chiengʼ Sabato, jo-Yahudi nosande.\nTo Yesu nowachonegi niya, “Wuora osiko katiyo tichne nyaka kawuono, kendo an bende atiyo mana kamano.”\nWachni nomiyo jo-Yahudi oramo ni nyaka ginege, nimar negineno ni ok Sabato kende ema noketho, to bende noluongo Nyasaye ni Wuon-gi, manyiso ni ne oketore ni orom gi Nyasaye.\nYesu nodwokogi niya, “Awachonu adier ni, Wuod Dhano ok nyal timo gimoro kende owuon; to onyalo mana timo gima oneno ka Wuoro timo, nikech gimoro amora ma Wuoro timo ema Wuowi bende timo.\nNimar Wuoro ohero Wuowi, kendo onyise gik moko duto motimo. Ee, obiro medo nyise nyaka gik madongo moloyo magi mi unuwuor.\nMana kaka Wuoro chiero joma otho, kendo miyogi ngima, e kaka Wuowi bende chiwo ngima ne ngʼato angʼata mohero.\nTo bende, Wuoro ok ngʼad bura ne ngʼato, to oseketo teko mar ngʼado bura e lwet Wuowi,\nmondo ji duto omi Wuowi duongʼ mana kaka gimiyo Wuoro duongʼ. Ngʼat ma ok mi Wuowi duongʼ ok mi Wuoro mane ooro Wuowino duongʼ.\n“Awachonu adier ni ngʼato angʼata mawinjo wachna, kendo moyie kuom Jal mane oora, nigi ngima mochwere, kendo ok bi ngʼadne buch tho; to osengʼado oa e tho modonjo e ngima.\nAwachonu adier ni ndalo biro, kendo koro osechopo, ma joma otho biro winjo dwond Wuod Nyasaye, kendo joma owinjo dwolno biro doko mangima.\nMana kaka Wuoro nigi teko mar miyo ji ngima, e kaka osemiyo Wuowi bende teko mar timo kamano.\nTo bende osemiye teko mondo ongʼad bura, nikech en e Wuod Dhano.\n“Wachni kik bwogu, nimar ndalo biro ma ji duto manie bur nowinj dwonde\nmi giwuog oko; joma osetimo maber nochier mondo obed mangima, to joma osetimo gik maricho nochier mondo ongʼadnigi buch tho.\nAn onge gima anyalo timo gi tekona awuon, to angʼado bura ne ji mana kaluwore gi gima awinjo, kendo bura ma angʼado nikare, nimar ok atim kamano mondo atim dwarona awuon, to mondo atim dwaro Jal mane oora.\n“Kapo ni atimo nenda awuon to nenda ok nikare.\nTo nitie ngʼama chielo matimo neno ma chwaka, kendo angʼeyo ni neno motimo kuoma nikare.\n“Ne uoro joote ne Johana kendo osetimo neno kuom adiera.\nOk awach kamano nikech ayie gi nend dhano, to awacho kamano mondo uyud warruok.\nJohana ne en taya maliel makelo ler, kendo kuom kinde moko nuyie mondo omiu lerno.\n“To an gi neno maduongʼ moloyo mar Johana, nimar tich mane Wuora omiya mondo achopi, kendo makoro atimo sani-ni, nyiso ni Wuora ema noora.\nWuoro moseorano osetimo neno kuoma en owuon. Pok uwinjo dwonde nyaka nene kendo pok uneno kite.\nWachne bende onge eiu, nimar udagi yie kuom Jal mane ooro.\nUketo chunyu kuom nono Muma nikech uparo ni unyalo yudo ngima mochwere kuomgi. Muma ema timo neno kuoma,\nto kata kamano utamoru biro ira mondo uyud ngima.\n“An ok adwar mondo dhano omiya duongʼ;\nnikech angʼeyou maber ni uonge gihera mar Nyasaye e chunyu.\nAn asebiro e nying Wuora, to utamoru rwaka; to ka ngʼato machielo nobi e nyinge owuon to ubiro rwake arwaka.\nEre kaka unyalo yie ka urwako pak ma joweteu pakougo, to ok utem matek mondo uyud pak moa kuom Nyasaye ma achiel kende?\n“Kik upar ni abiro donjonu e nyim Wuoro. Ngʼat madonjonu en Musa, ma useketo genou kuome.\nTo ka dine bed ni uyie kuom Musa, to An bende dine uyie kuoma, nimar nondiko kuoma.\nTo kaka ok uyie kuom gik mane ondiko, ere kaka ubiro yie kuom gik ma awacho?”


Kuom adiera Nyasaye e jaresna; anagen kuome kendo ok analuor. Jehova Nyasaye, ma en Jehova Nyasaye owuon, e tekra kendo wenda; kendo osebedo resruokna.” Gi mor malach, ibiro tuomo pi koa e sokni mag resruok.\n2 Korintho 12:10-11\n Mano emomiyo ayie nyawo, ayany, chandruok, sand, midhiero nikech Kristo, nimar ka anyap eka atek. Un ema umiyo atimora kaka ngʼama ofuwo. To joma onego opwoya gin un, nikech kata ka achalo ngʼama ofuwo kamano, to joote mudhialo ni lichgo ok oloya kata matin.\n1 Johana 3:18\nNyithinda mageno, kik wawach mana gi dhowa ni wahero ji, to waher ji gi tim kendo gi adiera.\nTo beduru mamor nikech uriworu kod Kristo e sandne, mondo unudok moil chuth chiengʼ ma duongʼne nofwenyre.\nRapar mar Chik 33:29-30\n Yaye jo-Israel, un joma ogwedhi! En ngʼatno machal kodu, oganda mores gi Jehova Nyasaye? En e okumbani kendo jaresni kendo en e liganglau mar duongʼ. Wasiku nobed gi luoro e nyimu, kendo unumuk kuondegi motegno mag pondo.” Eka Musa ne oidho got Nebo koa e pap mar Moab nyaka ewi Pisga ka ongʼado Jeriko. Kanyo ema Jehova Nyasaye nonyise piny Kanaan duto, chakre Gilead nyaka Dan,\n“En jahawi ngʼat ma Nyasaye kwero, omiyo kik icha kum mar Jehova Nyasaye Maratego.\nNgʼato angʼata mawinjo puonj dhi maber, to ojahawi ngʼatno moketo genone kuom Jehova Nyasaye.\n Bed mamor kuom Jehova Nyasaye eka obiro miyi gik moko duto ma chunyi dwaro. Ket yoreni kuom Jehova Nyasaye; ket genoni kuome eka obiro timo kama: Obiro miyo timni makare rieny ka ler mar okinyi, kendo obiro miyo ratiro mari bed machalo gi wangʼ chiengʼ marieny odiechiengʼ tir. Bed mos e nyim Jehova Nyasaye, kendo rite kihori mos; kik chunyi chandre ka joma moko dhi nyime maber, ka gitimo chenrogi maricho. Ritri kik ibed gi mirima kendo lokri iwe ich wangʼ kik ibed gi ich wangʼ nikech okelo mana rach. Nikech joma richo ibiro ngʼad kargi oko, to joma oketo genogi kuom Jehova Nyasaye piny biro bedo margi. Kinde matin nono to joma timbegi richo ok nobedie; kata obedo ni unumanygi to ok unuyudgi. To joma muol piny biro bedo margi kendo gibiro winjo maber ka gin gi kwe maduongʼ. Joma timbegi richo chano timo marach ni joma kare kendo gimwodo lekegi ka gin gi mirima; to Ruoth Nyasaye nyiero joma timbegi richo, nimar ongʼeyo ni odiechieng-gi biro. Joma timbegi richo wuodho liganglagi kendo gidolo atungegi, mondo gichiel joma odhier gi jochan piny, mondo gineg joma yoregi oriere tir.


Luka 14 - Holy Bible [Luo Bible 2015] - (Luk 14)\nChieng’ Sabato moro, Yesu nodhi chiemo e od jaduong’ jo-Farisai moro, kendo ji ne ng’iye ahinya.\nTo e odno ne nitie ng’ato e nyim Yesu ma mbunda ohingo.\nYesu nopenjo jopuonj Chik kod jo-Farisai ni, “Chikwa oyie mondo ochang ji chieng’ Sabato, koso ok oyie?”\nTo ne ok gidwoke gimoro. Eka nokawo ng’atno mi ochango, kendo oweyo odhi.\nBang’ mano nowachonigi niya, “Ere ng’ato kuomu ma ka kanje kata rwadhe opodho e bugo chieng’ Sabato, to ok dogole mana gikanyono?”\nTo dwoko penjono notamogi.\nYesu noneno ka welo yiero kombe moyiedhi, omiyo nowachonigi niya,\n“Ka oluongi e nyasi moro mar kisera, to kik ibed e kom moyiedhi, nikech dipo ka ng’at moluongi oluongo koda ng’at moloyi gi duong’ bende.\nEka kamoro dipo ka ng’at mane oluongouno obiro, mowachoni ni, ‘Weni jali komino.’ Kamano wiyi dikuodi, kidhi bet e kom man chien moloyo.\nKuom mano, ka oluongi kamoro, to dhi ibed mana e kom man chien moloyo, mondo ka ng’ama oluongino obiro, to owachni ni, ‘Osiepna, sudi ibi nyime ku.’ Kamano iniyud duong’ e nyim welo mamoko duto,\nEka Yesu nowacho bende ni ng’at mane oluongeno ni, “Ka iluongo ji e chiemb odiechieng’, kata chiemb otieno, to kik iluong mana osiepeni kata oweteni kata wedeni kata jogweng’u momew, nimar dipo ka gin bende chieng’ moro giluongi, mi gichuli kar luong mane iluongogigono.\nTo kiloso nyasi, to luong mana joma odhier gi rang’onde gi pudhe kod muofni,\neka inibed ng’ama oguedhi, nikech gin gionge gima digichulgo. To Nyasaye nochuli chieng’ ma joma kare ochiere.”\nNg’at achiel kuom joma ne chiemo kod Yesu nowinjo wechego, mowacho ni Yesu niya, “Mano kaka joma nobet ka chiemo e nyasi manie Piny Ruoth Nyasaye gin johawi!”\nTo Yesu nowachone ni, “Ng’at moro noloso nyasi maduong’, mi oluongo ji mathoth.\nKane chiemo oseikore, ne ooro jotichne mondo odhi owach ni joma oluongi niya, ‘Biuru nikech gik moko duto oseikore.’\nTo giduto kar rombgi ne gichako wacho weche ma ginyisogo wuon nyasi gimomiyo ok ginyal biro. Ng’at mokwongo nowacho ni jatich mane oor ni, ‘Aseng’iewo puodho moro, omiyo nyaka adhi anene. Kuom mano wach ni ruodhi mondo ong’wonna.’\nNg’at machielo to nowacho ni, ‘Aseng’iewo ruedhi apar mag pur, omiyo nyaka adhi atemgi. Kuom mano, wach ni ruodhi mondo ong’wonna.’\nNg’at moro to nowacho ni, ‘An gi miaha, omiyo ok anyal biro.’\nEka jatich nobiro monyiso ruodhe wechego. Mirima nomako wuon nyasi, mi owacho ni jatichne niya, ‘Wuogi piyo, idhi e yore gi chirni, mondo ikel joma odhier gi rang’onde gi muofni kod pudhe miyudo.’\nTo kane jatich oduogo, nowacho ni ruodhe niya, ‘Jaduong’, wasetimo kaka nende iwacho, to thuolo pod nitie mar luongo jomoko.’\nEka ruodhe nochako owachone ni, ‘Dhiyo e wang’yore kod gweng’ duto, iwach ni ji kijiwogi ni nyaka gibi mondo oda opong’ thich!\nAwachonu adier ni onge kata ng’at achiel kuom ji mane oluongi ma nobil chiemba.’ ”\nChieng’ moro kane oyudo ji mathoth luwo bang’ Yesu, nolokore, mowachonigi niya,\n“Ka ng’ato obiro ira, to ok ojwang’o wuon kod min, gi chiege gi nyithinde koda ka ngimane owuon, to ok onyal doko japuonjrena.\nBende ng’at ma ok nyal ting’o msalape owuon mi luwa, ok nyal doko japuonjrena.\nKa ok otimo kamano, to ok dotiek gero odno bang’ keto mise, kendo ji duto moneno gima otimore dinyiere,\nkawacho ni, ‘Jali nochako gedo, to otame tieko!’\n“Koso ka ruoth moro dwaro kedo gi ruoth machielo, donge okwongo obet piny mi one ane ka ji alufu apar ma en-go onyalo chomogo jal mabiro monje gi ji alufu piero ariyo?\nKa oneno ni ok donyal, to ooro joote ka pod ruoth machielo ni kuma bor, mondo onyise ni odwaro mondo giwinjre e yor kue.\nKamano bende onge ng’ato kuomu manyalo bedo japuonjrena ka ok oweyo gige duto.\n“Kado ber, to ka ndhathe orumo, to ere kaka dumi ochak obed gi ndhadhu kendo?\nKado ma kamano onge gi tich kuom loso lowo, kata loso pidh owuoyo, omiyo ipuke mana oko. Ng’at man gi it mar winjo, to mondo owinji.”


Bible in one year - Luo Bible 2020 - April 9\n1. Jo-Israel ne ok obedo jo-ratiro kaluwore gi gik mane owal ni Jehova Nyasaye. Ngʼat mane nyinge Akan wuod Karmi, ma wuod Zabdi, ma wuod Zera, mar dhood Juda nokawo moko kuom gik mane owalgi. Omiyo Jehova Nyasaye nobedo gi mirima gi jo-Israel.\n2. Kane Joshua ooro ji koa Jeriko mondo odhi Ai, mantiere but Beth Aven yo podho chiengʼ mar Bethel nokonegi niya, “Dhiuru kendo utim nonro ma lingʼ-lingʼ mar gwengʼno.” Omiyo jogo nodhi mi ginono Ai lingʼ-lingʼ.\n3. Kane gidwogo ir Joshua, negiwachone niya, “Ji duto ok onego dhi kedo gi jo-Ai. To or ji alufu ariyo kata adek mondo odhi okawe kendo kik oket ji obed mool nikech nitiere mana ji manok kuno.”\n4. Omiyo ji madirom alufu adek ema nodhi, to jo-Ai noriembogi,\n5. mi ji madirom piero adek gauchiel nonegi. Ne giriembo jo-Israel koa e dhoranga dala maduongʼ nyaka kama nitiere kite mopa kendo neginegogi e holo. Mano nomiyo kihondko nogoyogi ma gipodho.\n6. Bangʼe Joshua noyiecho lepe mi opodho auma e nyim Sandug Muma mar Jehova Nyasaye, moriyo kanyo nyaka odhiambo. Jodong Israel bende notimo kamano kendo ne giolo buru e wigi.\n7. Joshua nowacho niya, “Yaye, Jehova Nyasaye Manyalo Gik Moko Duto, ere gima omiyo isekelo jogi loka mar aora Jordan mana ni mondo ichiwgi e lwet jo-Amor mondo itiekgi? Mad ne gik mane wan-go loka cha romwa kendo wasik kuno!\n8. Yaye, Ruoth Nyasaye, en angʼo ma dwawachi ka jo-Israel oseriemb gi wasikgi kama?\n9. Jo-Kanaan gi jopinyni mamoko biro winjo kuom wachni kendo gibiro monjowa mi gitiekwa e pinyni. Angʼo ma nitim mondo ires nyingi maduongʼni?”\n10. Jehova Nyasaye nowacho ni Joshua niya, “Chungʼ malo! Angʼo ma ikulone wiyi piny ka?\n11. Jo-Israel osetimo richo, kendo giseketho singruokna mane achikogi mondo giriti. Gisekawo bath gik moko mane owal, gisekwalo, giseriambo, kendo gisekawo gigo mokwer ma giriwo gi gig-gi giwegi.\n12. Mano emomiyo jo-Israel ok nyal loyo wasikgi; giloko ngʼegi kendo giringo nikech oseketgi gir kethruok. Ok anabed kodu makmana ka uketho gigo manie dieru mowal ni kethruok.\n13. “Aa malo mondo inyis jo-Israel opwodhre kinyisogi ni, ‘Pwodhreuru kuikoru ni odiechiengʼ ma kiny nikech Jehova Nyasaye ma Nyasach Israel wacho kama: Gik mowal ne Jehova Nyasaye nitie e dieru, yaye Israel, omiyo kapod ok ugolo gigo kuomu, to ok unulo wasiku.\n14. “ ‘Wuoguru gokinyi dhoot ka dhoot. Dhoot ma Jehova Nyasaye noyier biro biro e nyime anywola ka anywola, to anywola ma Jehova Nyasaye noyier biro biro e nyime dala ka dala, kendo dala ma Jehova Nyasaye noyier biro biro e nyime ngʼato ka ngʼato.\n15. Ngʼatno mani maki gi gigo mowal notieki gi mach, kaachiel gi gige duto, nikech oseketho singruok mar Jehova Nyasaye kendo osetimo gima mono e piny Israel!’ ”\n16. Kinyne gokinyi mangʼich Joshua noluongo jo-Israel gi dhoutgi, kendo Juda noyier.\n17. Anywola mar Juda nobiro, mi oyier joka Zera. Joka Zera nobiro ot ka ot mi od Zabdi ema noyier.\n18. Kane ogolo ngʼato ka ngʼato kuom joka Zabdi, to Akan wuod Karmi, ma wuod Zimri, ma wuod Zera mar dhood Juda ema noyier.\n19. Bangʼ mano, Joshua nowachone Akan niya, “Wuoda, mi Jehova Nyasaye ma Nyasach Israel duongʼ gi pak. Nyisa gima isetimo kendo kik ipanda.”\n20. Akan nodwoke niya, “En adier! Asetimone Jehova Nyasaye ma Nyasach Israel richo. Ma e gima asetimo:\n21. Kane aneno gik miketho kaka njora maber moa Babulon, gi fedha ma pekne dirom kilo ariyo, to gi dhahabu ma pekne oromo nus kilo, to chunya nogombogi mi akawogi kendo apandogi e bwo lowo ei hemba ka fedha ema oket piny mogik.”\n22. Omiyo Joshua nooro joote mi giringo e hema kendo ne giyudogi mana kaka gin, kopandgi e hembe, ka fedha ema oket piny mogik.\n23. Negigolo gigo koa e hema, mi gikelogi ni Joshua kod jo-Israel duto kendo gipedhogi oko e nyim Jehova Nyasaye.\n24. Bangʼ mano Joshua, kaachiel gi jo-Israel duto nokawo Akan ma nyakwar Zera, gi fedha, gi njora, gi dhahabu, yawuote kod nyige, dhok, punde kod rombe, hembe kod gigo duto ma en godo mi giterogi nyaka e holo mar Akor.\n25. Joshua nowacho niya, “Angʼo momiyo isekelo masira machal kama kuomwa? In bende Jehova Nyasaye biro keloni masira.” Bangʼe jo-Israel duto nochielo Akan kod joge gi kite, kendo ne giwangʼe kaachiel gi joge.\n26. Bangʼ mano ne gidhuro kite kuom Akan, ma mano pod ni kamano nyaka chil kawuono. Eka mirima mar Jehova Nyasaye norumo. Kuom mano kanyo pod iluongo ni Holo mar Akor nyaka chil kawuono.\n1. Eka Jehova Nyasaye nowachone Joshua niya, “Kik iluor, kendo kik chunyi nyosre. Kaw jolweny duto mondo udhi umonj Ai, nimar asechiwo e lwetu ruodh Ai, joge, dalane maduongʼ kod pinye.\n2. Timneuru Ai kod ruodhe mana kaka ne utimone Jeriko kod ruodhe, to wangʼni oyienu kawo gigo mane giyudo e yor mecho kaachiel gi jamni. Monjuru dala maduongʼno gi yo katoke.”\n3. Omiyo Joshua kod jolweny duto nowuok mondo gimonj Ai. Noyiero joge alufu piero adek molony e lweny mi oorogi oko gotieno komiyogi chik niya,\n4. “Winjuru. Nyaka umonj dala maduongʼno gi yo katoke. Kik udhi mabor ahinya. Un duto nyaka uikru.\n5. An kod jogo duto man koda, to biro dhi nyime e dala maduongʼ, to ka jogo obiro mondo omonjwa kaka negitimo motelocha, to wabiro ringo waa irgi.\n6. Gibiro luwo bangʼwa nyaka wawuondgi mi giwuog oko mar dala maduongʼ, mi giniwach e chunygi ni, ‘Ne, giringowa mana kaka ne giringowa motelo.’ Omiyo seche mwaringogino\n7. nyaka uwuog kuma upondoe kendo ukaw dala maduongʼno. Jehova Nyasaye ma Nyasachu biro ketogi e lwetu.\n8. Ka usekawo dala maduongʼno, to uwangʼe gi mach. Timuru gima Jehova Nyasaye osechiko kendo nyaka une ni utimo gik ma achikou.”\n9. Eka Joshua noorogi ma gidhi gipondo e kind Bethel gi Ai, ma en yo podho chiengʼ mar Ai, kendo otienono nosiko gi ji kanyo.\n10. Kinyne gokinyi mangʼich Joshua nochoko jolweny mage duto ka en kaachiel gi jodong Israel wuotho e nyimgi kadhi Ai.\n11. Jolweny duto mane ni kode ne wuotho ka gichomo dala maduongʼ nyaka negichopo machiegni kode. Negigero kambigi yo nyandwat mar Ai, ka holo ni e kindgi kod dala maduongʼ.\n12. Joshua nokawo ji madirom alufu abich mooro yo podho chiengʼ mar Ai mondo opond e kind Bethel kod dala maduongʼno.\n13. Kuom mano thoth jolweny nobworo yo nyandwat mar dala maduongʼno, to joma nopondo ne ni yo podho chiengʼ. Otienono Joshua to nonindo e holo.\n14. Kane ruodh Ai oneno ma, en kod ji duto mar dala maduongʼ nowuok oko mapiyo nono gokinyi mangʼich mondo girom kod jo-Israel e lweny kama omanyore gi Araba. To ne ok ongʼeyo ni kar pondo noseketi e ngʼe dala maduongʼno.\n15. Joshua kod jo-Israel duto nowuondore ni ologi, mi giringo ka gichiko thim.\n16. Chwo duto ma Ai nowuok mondo olaw Joshua gi joge, to kane gilawogi kamano, to ne gichwalore mabor gi dala maduongʼno.\n17. Onge ngʼama nodongʼ Ai kata Bethel mane ok olawo jo-Israel. Ne giweyo dala maduongʼ nono ka gilawo jo-Israel.\n18. Eka Jehova Nyasaye nowachone Joshua niya, “Siem yo Ai gi tongʼ mitingʼo e lwetino, nikech e lweti abiro chiwoe dala maduongʼno.” Omiyo Joshua nosiemo tongʼe kochiko Ai.\n19. E seche mane otimo ma, jogo mane opondo noa malo piyo ka giringo gidonjo e dala maduongʼ. Bangʼ kane gisekawe, ne giwangʼe mana gisano.\n20. Jo-Ai nongʼiyo chien ma gineno ka iro dhwolore e dala maduongʼ kochiko polo, makmana ne gionge gi thuolo mar pondo e yo moro amora nikech jo-Israel mane osebedo kawuondore ni ringo kochiko thim nolokore kod jogo mane lawogi.\n21. Kane Joshua kod jo-Israel noneno ka joma nopondo osekawo dala maduongʼ kendo iro bende ne dhwolore kanyo, negilokore mi gimonjo jo-Ai.\n22. Jogo mane opondo bende nowuok oko mar dala maduongʼ moromo kodgi kendo omonjogi, omiyo nogengʼnegi e diere ka jo-Israel ni koni gi koni. Jo-Israel notiekogi pep maonge ngʼama notony kata achiel.\n23. Ruodh Ai kende ema negimako kangima kendo negitere ir Joshua.\n24. Kane jo-Israel ne osetieko nego jo-Ai duto mane ni e pap kod mane ni e thim kama ne giselawogie, kendo kane gisenegogi duto gi ligangla, jo-Israel nodok Ai mi ginego jogo mane odongʼ kuno.\n25. Jo-Ai duto machwo kod mamon alufu apar gariyo notho chiengʼno.\n26. Joshua ne ok owe siemo Ai gi tongʼ mane otingʼo e lwete nyaka Israel notieko ji duto mane odak Ai.\n27. Jo-Israel to nokawo jamni gi mwandu mane giyako mar dala maduongʼno mana kaka Jehova Nyasaye nosechiko Joshua.\n28. Omiyo Joshua nowangʼo Ai mi okete obedo pith mongingore mar kethruok kendo pod en kamano nyaka chil kawuono.\n29. Ne onego ruodh Ai mi oliere gi tol e yath kama noriyoe nyaka odhiambo. Kane ochopo odhiambo, Joshua nogolo chik mondo ogol ringre oko e yath kendo lware piny e dhoranga dala maduongʼ. Nodhur kuome kite mangʼeny ma pod ni kanyo nyaka chil kawuono.\n30. Eka Joshua nogero kendo mar misango e got Ebal ni Jehova Nyasaye ma Nyasach Israel,\n31. mana kaka Musa jatich Jehova Nyasaye nosechiko jo-Israel. Nogere kaluwore gi gima nondiki e kitap Chik mar Musa niya, Kendo mar misango moger gi kite ma ok opa, gi gir nyinyo. Ewi kendono ema negichiwone Jehova Nyasaye misango miwangʼo pep kod misango mar lalruok.\n32. Joshua nondiko chik Musa e kitego e nyim jo-Israel.\n33. Jo-Israel duto, jopinje mamoko kod jopinyno machalre, ka gin gi jodong-gi, gi jotendgi kod jongʼad bura nochungʼ e bath Sandug Muma mar singruok mar Jehova Nyasaye koni gi koni, ka gimanyore gi jo-Lawi ma gin jodolo. Nus mar jo-Israel nochungʼ kochomo got Gerizim, to nus mar jo-Israel mamoko nochungʼ kochomo got Ebal mana kaka Musa ma jatich Jehova Nyasaye nosechiko chon kane ochiwo nonro mar gwedho jo-Israel.\n34. Bangʼ mano, Joshua nosomo weche mag chik ma gin, gweth gi kwongʼ mana kaka ondikgi e Kitap Chik mar Musa.\n35. Onge chik Musa mane Joshua oweyo ma ok osomo ni kanyakla mar Israel duto, kaachiel gi mon, gi nyithindo, kod jopinje mamoko mane odak e diergi.\n1. Ngʼadna bura makare, yaye Nyasaye, kendo chwaka e kind joma ok ongʼeyo Nyasaye; resa e lwet joma wuondore gi joma timbegi richo.\n2. In Nyasaye ma apondo kuome. Koro to ijwangʼa nangʼo? Angʼo momiyo nyaka asik ka akuyo, ka jawasigu sanda?\n3. Or lerni kod adierani, orgi mondo gitelna; yie mondo gikela nyaka godi maler, nyaka kama idakie.\n4. Eka anadhi e kendo mar misango mar Nyasaye, nyaka achopi e nyim Nyasaye, Nyasaye ma kelona mor kendo ilo. Abiro paki gi nyatiti, yaye Nyasaye kendo Nyasacha.\n5. Angʼo momiyo ikuyo, yaye chunya? Angʼo momiyo inyosori, yaye chunya? Ket genoni kuom Nyasaye, nikech pod abiro pake, en e Jawarna kendo Nyasacha.\n22. Ngʼat maber weyo mwandu ne nyithind nyithinde, to mwandu jaricho okan ni joma kare.\n23. Puoth ngʼat ma jachan sa moro nyalo nyago chiemo mangʼeny, to tim ma ok kare tiekogi duto.\n37. Kinyne, kane gibiro gilor gia e got, oganda maduongʼ noromone.\n38. Ngʼat moro e dier oganda noluongo matek niya, “Japuonj akwayi, range wuodani, nikech en nyathina achiel kende.\n39. Ndalo duto jachien make kendo ogoyo koko, bende ogoye piny moriere kogwecho, kendo dhoge wuok buoyo. Jachien-no sande kinde duto, kendo ohinye.\n40. Ne akwayo jopuonjreni mondo oriembe oko, to ne otamogi.”\n41. Yesu nodwoko niya, “Yaye, tiengʼ maonge yie kendo mobamni, to nyaka karangʼo ma dabed kodu kendo chandra kodu.” Kel ane wuodi ka.\n42. Kata e kindeno mane wuowino ne biro, jachien nogoye piny mi nogwecho marach. To Yesu nochiko jachien marachno mi nochango wuowino, kendo nochiwe ne wuon mare.\n43. Kendo giduto ne giwuoro duongʼ mar Nyasaye. Kane ji duto wuoro kuom gigo duto ma Yesu notimo, nowachone jopuonjrene niya,\n44. “Chikuru itu maber ni gino madwaro nyisou: Wuod Dhano ibiro ndhogi mi keti e lwet ji.”\n45. To ne ok giwinjo tiend wachni. Ne opandorenegi, momiyo ne ok gingʼeyo tiende, kendo negiluor mar penje mondo gingʼe tiende.\n46. Mbaka nowuok e kind jopuonjre ni en ngʼa kuomgi manobed maduongʼ moloyo.\n47. Kaka Yesu nongʼeyo parogi, nokawo nyathi matin mokete ochungʼ bute.\n48. Eka nowachonegi niya, “Ngʼato angʼata morwako nyathi matin-ni e nyinga orwaka, to ngʼama orwaka, orwako jal mane oora. Nimar ngʼat matin mogik kuomu duto en ngʼama duongʼ moloyo.”\n49. Johana nowachone niya, “Jaduongʼ, ne waneno ngʼato ka golo jochiende e nyingi kendo ne watemo tame, nikech ok en achiel kuomwa.”\n50. To Yesu nowacho niya, “Kik utame, nimar ngʼat ma ok mon kodu en jakoru.”\n51. Kane kinde ochopo monego terego malo e polo, Yesu noramo ni nyaka ochop Jerusalem.\n52. Eka nooro joote mondo otel nyime odhi e dala jo-Samaria mondo oikne gik moko;\n53. to ji mane nikanyo ne ok orwake, nikech nodhi Jerusalem.\n54. Kane jopuonjrene ma Jakobo gi Johana ne oneno ma, negipenjo niya, “Ruoth, idwaro ni mondo waluong mach oa e polo obi otiekgi koso?”\n55. To Yesu nolokore, mokwerogi.\n56. Bangʼ mano, negidhi e dala machielo.\n57. Kane oyudo giwuotho e yo, ngʼat moro nowachone niya, “Abiro luwi kamoro amora midhiye.”\n58. To Yesu nodwoke niya, “Bwe nigi buchegi kendo winy mafuyo e kor yamo nigi utegi, to Wuod Dhano onge gi kamoro amora monyalo kete wiye.”\n59. Nowachone ngʼat machielo niya, “Luwa.” To ngʼatno nodwoko niya, “Ruoth, yiena adhi ayik wuonwa mondi.”\n60. Yesu nowachone niya, “We joma otho oik jogegi motho, to in dhiyo kendo iland wach mar pinyruoth Nyasaye.”\n61. To pod ngʼat machielo moro nowacho niya, “Abiro luwi, Ruoth, to mokwongo, yiena adogi mondo adhi goyo oriti ni joodwa.”\n62. Yesu nodwoko niya, “Ngʼama osemako kwer dhok to pod ngʼiyo chien ok owinjore ni tich mar pinyruoth Nyasaye.”


OHALA KOD DIN EI KARACHUONYO\nHiga 1912 jo-warabu (jo-rabuore) nobiro kaka jogo ohala ei Karachuonyo ne gi gowo edho wadh Kendu. Nying'ni nobiro kaluworegi nying' aora Kindu mantie but chirono. Ne giyudo ka jo-Karachuonyo ne gin jo-pur, cham mane gi puro ne gin kaka; njugu, pamba, ng'or kod oganda.\nKane gichopo negi birogi lewni kaka; lep japan, khaki, barangede, tigo kod gik molos gi minyonge minyalo rwak edel kata e ng'ut. Mano ekaka ne gichako ohala gi jo-Karachuonyo kendo thoth jo-Kindu nomewo ahinya. Din mar Islam bende ne gikelo ei Luo, kata sani jo-Karachuonyo mokiewo gi Kindu ng’enygi lemo e din mar Islam.\nChironi nochako gerore, dho-wath bende nochak ger mondo meli ogowe mayot. Kendu nobedo kaka kar romo maduong’ ahinya ei Karachuonyo nikech kanyo emane inyalo idhe meli madhi Kisumo.\nGENDIA S.D.A MISSION\nHiga mar 1906 Bwana Khaskal nobiro gi din mar adwen (seventh day Adventist) ei Karachuonyo kendo nogero kanisa mokwongo, Gendia Mission. Ji mathoth ahinya nodonjo e dinni nimar endalogo ne jo-Karachuonyo nepok odonjo e din jarachere ahinya.\nDin adwen nobedo gi huma maduong' ahinya kendo ne gigero sikunde mag tiegruok kod osiptende mag thieth. Jogo mane ong'eyo somo kod ndiko noketi jo-yalo, jopuonj, jo-lok ohand buge, kod tije mamoko mane inyalo tim ei kanisa.\nKanyono emane ogerie od goyo buge; The East African Publishing House\nMane olok nyinge bang'eni; African Herald Publishing House. Kanyo emane obedo kaka kar goyo buge ei Afrika ma-Ugwe mangima (East Africa)\nNe gitemo goyo buge mag puonj kod mago mag lando injili. Kane Bwana Khaskal odok thurgi bang'e jorachere mathoth nobiro kendo puonj mar din nomedo dhi nyime ei Karachuonyo ma ngima.\nPastor Wilson emane ogero Kanisa maduong' masani ochung' Gendia, kendo nobedo jatend jo-yalo ei Karachuonyo mangima. Mano omiyo thoth jo-Karachuonyo gin jo-Adwen. Kendo dongruok nomedo dhi nyime ahinya, timbe mag mibadhi kod bilo nodok chien.\nKAJIMO "HOMA LIME"\nJarachar moro nochopo ei Karachuonyo miluongoni; Bwana Jim, kata kamano jogwengno neluongeni Ajimo. Noyudo kar kunyo kit bala (Lime) ei Kakdhimu machiegni sikul Alara, kendo nondiko jo-gweng'no mathoth ahinya mondo okonye tich, nokelo masinde mag kunyo.\nMig. Alfred Ogwago nobedo kaka jagoro mare maduong', bang'e nogero wath kamane meli nyalo gowe ka biro omo mwandu. Bang'e kane Ajimo otho to Mig. Ogwago nokawo telo mar rito kambino. Mano nomiyo Ogwago obedo jamwandu malich ahinya kata sani ka diponi odhi West Karachuonyo to pod inyalo winjo humb Mig. Ogwago.\nNying' Kajimo masani iluongo godo jo-gweng'no nowuok kuom jago mane nyinge JIM. Onge dhoot moro ei Karachuonyo miluongoni jo-Jimo.\nSimbi ne en ruodh jo-Kakseru mane odak but Kendu Bay, ei Karachuonyo. Adikinyi nochako otuch e dalano noyudo koth chwe to jodongo bende ne madho kong’o e siwandha mar wuon dala, ka nochopo to owuoyo gi jodongo kopenjoni, “adonji e dalani”, to jodongo noriembo mana kaka ing’eyoni bang’ kongo oyugno.\nNochako wuoth kochomo simba mwalo, nodonjo e od dhako moro mane nigi nyathi matin. Dhakono norwake to nonyiseni, “dhi mondo iluong’ chuori”. Ka nodhi to chuore noriembe ka nyiseni, “ koso bin dhako moti ma korka wariembo chande ema luonga?, nyiseni adagi, kendo owuog odhi kuma odhiye”.\nKa nodok to dhakono ochako oore ka nyiseni, “dog inyis chuori ni aluonge”. Kuom hawi marach dhako cha nodok kaywak, nimar chuore nopado lembe kendo oriembe. Ka nodo to Adikinyi nonyiseni, “kaw nyathini wa wuog oko edalani, dalani oserumo.” Kaka ne gichako wuoth to bang’ ondamo matin to Adikinyi onyiseni, “ lokri ing’i chien”.\nNoneno ka dala chande osepodho kendo ji otho orumo, ma en kod nyathine kende emane okuo. Mae chal kod hond Noah (Onam) mane otimore kane ji otamore winjo wach Nyasaye. Noah kod ogandane kende emane okuo, Kambes ne yie oweyo nimar wiye ne tek, mana kaka dichuo mane opado chiege chande.\nDalano mangima nopodho molal kendo olokore ataro, nyaka sani pod en yawo. Kane jo-Kakseru oneno hono mosetimore to ne gi tuk kendo gichako wuoth ka gi chomo yor milambo, mano ekaka ne gi chopo Tanzania. Sani jo-Karachuonyo ema odak Simbi kod jodak moko mane lweny ogolo loka Uyoma Naya.\nTo Adikinyi nowuok gi dhako chande modhigo nyaka loka masawa but Lwanda K’Otiato e kind Luo kod Abaluhyia, machiegni gi Maseno. Ndalogo oyudo ka jo-Kano (joka-Dibo, dhoot matin iluongoni Kamget) emane pod odak kanyo.\nKane dhakoni odonjo dala jaduong’ moro moti to norwake kendo nonyiso jaduong’no ni, “anto ok inyal loka chiegi, dhakoni ema amiyi to nyathini ema biro gero kari.” Nyathino noyudo gweth kendo noluongeni Nganyi mano e bilo mar koth ei Luo mangima maka koth otamore chwe to itimone misango. Kata ka jodongo dwaro baro koth to itimone misango.\nNyaka sani hond Adikinyi koro ose fwenyore kuonde adek; mokwongo edho wath Gwasi, mar ariyo Simbi Nyaima, mar adek Lwanda K’Otiato.\nHond Adikinyi ema chalo hond Maria mane obedo min jawar nimar ei Luo yudore ni en bende emane ochalo kaka min Ondeto wuod Obimbo.\nOmiyo din Legio Maria ema chal kaka din jaluo e ngima masani nimar honni duto mane otimore waseneno. Ka ji nyalo yie gi mago duto mane otimore Israel to ang’o madi monwa yie gigo mane otimore ei Luo?\nSani dinde opong’o piny; kuom ranyisi ei Kenya kende nitie dinde madirom mia abich gi dire, to duto wachoni gilamo mana Nyasaye achiel, kata kamano ok giyiere e kindgi giwegi, moro ka moro dwaroni en ema mondo ji olemie; ei Luo nitie dinde kaka: Oliko Nyamolo kata din jok-Opere (Katholik), Adwen (SDA), Hera, Apende (pendekosti), Roho maler, Roho mowar, Roho sulwe, Roho musalaba, Roho Israel, Legio Maria, apothtolik (apostolic), Duond warruok, Koptik, Pawa (power of Jesus around the world) kod ma moko. Ka diponi Nyasaye achiel ema walamo to ere gima omiyo dinde opong’o piny?\nDin jarateng’ to kare en mane? Misungu nobiro gi din mondo oyud yo mayot mar loyo jarateng’ nimar kata sani jomoko osieko ni owargi kendo giluongoreni Ndugu gi Dada katika Yesu, kare moko to ndugu katika ang’o?\nDinde man epiny pok otieko guondo, imruok, ich lit, maundu kod anjawo mag chode; in gi an ma somo wachni kawuono nonri e chunyi kendo ibed ranyisi maber kuom ogandani kaok idewo din kata wat.\nOnge kama din biro terie kaok iloko pachi iwuon. Uparoni jarateng’ ne Nyasaye ok ochuoyo? Awuoro kaka misungu oloko pachwa, pien dendwa kende emane otame loko. Jomoko katinde irimogo to nyisi nyingeni; “an nyinga en Tom James kata Robert Kennedy kata Peter MacWilliams” mago to koro ang’o? Wan donge wan gi nying’ kwere ma wanyalo chako nyithindwa? Omiyo sani ochopo kama nyaka walok pachwa.\nOk adwar loko ng’ato mondo bed ja-Legio to adwaro mana lero tiend wach mondo adieri oyang’re ne Nyikwa Ramogi.\nHap Adikinyi minwa, mondo omedu muya mar dak aming’a kendo luoro chike kwere. Ngire Nyadenda mondo oritu ndalo duto. Ogonya wang’e ogothole yaw wangwa mondo wane ler. Laktach lakteche mul nyithindi mojony kendo ma midekre oingo. Ler mondo orieny ndalo duto!


Be Imor gi Gikeni Ma Nyasaye Omiyowa? | Puonjruok\nSOM E Afrikaans Albanian Amharic Arabic Armenian Armenian (Ma Imbo) Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Croatian Czech Danish Dhok mar Ranyisi ma Brazilian Dhok mar Ranyisi ma Colombian Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Mexican Dhok mar Ranyisi ma Russian Dhok mar ranyisi ma Amerka Dhok mar ranyisi ma Argentinian Dholuo Dutch Efik Estonian Ewe Faransa Finnish Ga Georgian German Greek Greenlandik Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Kisungu Korean Kwangali Kwanyama Latvian Lingala Lithuanian Malagasy Malay Maltese Mizo Moore Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Rarontongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Wayuunaiki Wolaita Xhosa Yoruba Zande Zulu\n‘Nyasaye nolimo joma ok Jo-Yahudi mondo ogol kuomgi oganda obed joge owuon.’—TICH 15:14.\nNyis ane ayanga puonj mag miriambo koda kaka osekonywa mondo kik waluw puonjgo.\nEre kaka osegonywa kuom twech mar richo gi tho?\nIneno nade ratiro ma Jehova nigo mar bedo jaloch e wi gik moko duto koda wach chung’wa motegno e luwo tim makare?\n1, 2. (a) “Dhood Daudi” ochung’ne ang’o, to ang’o momiyo ne onego ogere kendo? (b) Ng’a gini ma gin jotich Jehova e ndalowagi?\nE ROMO moro makende ma bura maduong’ nobedogo e Jerusalem e higa mar 49, Jakobo nowacho niya: “Simeon [Petro] osehulo kaka Nyasaye nochako limo jo ma ok jo Yahudi ni mondo ogol kuomgi oganda mondo obed joge owuon. Kendo wachni owinjore gi weche jonabi, kaka ondiki niya, ‘Bang’ wechegi anawir, mi nager kendo od Daudi, mogore piny; mager kendo kuondego momukore, kendo nachunge, ni mondo ji ma moko duto odwar Ruoth, ee, ogendini duto miluongo gi nyinga. E kaka Ruoth owacho, en e Jal ma miyo magi duto ng’ere nyaka a chakruok piny.’”—Tich 15:13-18.\n2 “Dhood Daudi” nopodho kane Ruoth Zedekia ogol e kom-ruoth. (Amos 9:11, The Bible in Luo, 1976) Kata kamano, Yesu ma en koth Daudi, ne dhi gero kendo “dhood Daudi” ka en kaka Ruoth mosiko. (Eze. 21:27; Tich 2:29-36) Mana kaka Jakobo nolero e romo ma ne gibedogono, weche ma ne janabi Amos okorogo, ne chopo kare kane ichoko jogo ma ne dhi locho gi Yesu kowuok kuom Jo-Yahudi gi joma ok Jo-Yahudi. E ndalogi, Jokristo mowal mapod nie piny, kaachiel gi ‘rombe mamoko’ mag Yesu ma kwan-gi chopo tara gi tara, oriwore kanyachiel e lando adiera mag Muma kaka jotich Jehova.—Joh. 10:16.\nJOTICH JEHOVA ROMO GI PEK MORO\n3, 4. Jotich Jehova notimo ang’o mondo kik gidonj e dinde mag miriambo ka gin Babulon?\n3 Kane oter Jo-Yahudi e twech Babulon, nenore maler ni “dhood Daudi” ne osepodho. To nikech din mar miriambo ne onya e Babulon, oganda Nyasaye ne dhi timo ang’o mondo kik gidonj e dinde mag miriambo kuom higini 70 ma ne gidhibedogo e twech, kochakore higa mar 607 nyaka 537 Ka Ndalowa Podi? Ne gidhi timo mana kaka jotich Jehova modak e piny ma Satan oteloeni timo e kindegi. (1 Joh. 5:19) Jotich Jehova ni kod gikeni makende makonyogi chung’ motegno.\n4 E kindewagi, achiel kuom gikeni ma wan-go en Muma duto, chakre Chakruok nyaka Fweny. Jo-Yahudi ma ne nie twech Babulon ok ne nigi buge duto mayudore e Muma, kata kamano, ne gin gi lony e Chike Musa moriwo nyaka Chike Apar. Ne ging’eyo “wende mag Sayun,” ne ginyalo paro ngeche moko, kendo ne ging’eyo jotich Jehova machon. Kuom adier, jogo ma ne nie twech noparo Sayun, kendo wigi ok nowil gi Jehova. (Som Zaburi 137:1-6.) Mano nokonyogi siko gi winjruok maber gi Jehova ka gin Babulon kata obedo ni dalano nopong’ gi puonj mag miriambo koda timbe maricho.\nPUONJ MAR NYADIDEK OK EN PUONJ MANYIEN\n5. Gin nyiseche mage ma nyadidek ma Jo-Babulon gi Jo-Misri machon ne lamo?\n5 Puonj mar dinde ni Nyasaye en nyadidek ne en gima onya ahinya e lamo mag Jo-Babulon. Achiel kuom nyiseche ma nyadidek mag Jo-Babulon noriwo Sin (nyasach-dwe), Shamash (nyasach-chieng’), kod Ishtar (nyasaye madhako makonyo e weche mag nyuol kod lweny). E piny Misri machon, thothne ne ilamo nyasaye madichwo ma nigi nyasaye madhako kod nyathi ma wuoi. Katabed ni nyisechegi ne gin adek ei achiel, thothne ok ne okawgi ni gin nyiseche marom. Achiel kuom nyasaye ma nyadidek e piny Misri ne oriwo nyasaye miluongo ni Osiris, Isis ma en nyasaye madhako, kod wuodgi miluongo ni Horus.\n6. Inyalo lero nade puonj mar Nyadidek, to ang’o momiyo jotich Jehova ok luw puonjno?\n6 E ndalowagi bende, Jokristo mag miriambo puonjo ni Nyasaye en Nyadidek—nyasaye Wuoro, nyasaye Wuowi kod nyasaye roho maler. Puonjni kelo achaye kuom Jehova nikech onyiso ni Jehova onge gi teko e wi gik moko duto nikech en achiel kuom nyasaye ma Nyadidek. Jotich Jehova ok luw puonj mar miriambono nikech giyie gi wechegi ma nondik kuom much Nyasaye niya: “Winji, yaye Israel: Jehova Nyasachwa en Jehova achiel.” (Rapar 6:4) Yesu nonwoyo wechego. Be Jokristo madier nyalo kwedo gima Yesu nowachono?—Mari. 12:29.\n7. Ang’o momiyo ng’ato momakore gi puonj mar Nyadidek ok nyal batisi kaka achiel kuom joma ochiwore ne Nyasaye?\n7 Puonj mar Nyadidek kwedo chik ma Yesu nomiyo jolupne niya: ‘Dhiuru utim ogendini duto jopuonjrena, kubatisogi e nying Wuoro gi Wuowi gi roho maler.’ (Math. 28:19) Mondo mi obatis ng’ato obed Jakristo madier kendo obed achiel kuom Joneno mag Jehova, nyaka oyie ni Wuoro ma en Jehova ema duong’ moloyo kendo en gi teko e wi Yesu ma en Wuod Nyasaye. Bende nyaka oyie ni roho maler en teko mar Nyasaye to ok en achiel kuom nyasaye ma Nyadidek. (Chak. 1:2) Ng’at ma omakore gi puonj mar Nyadidek ok nyal batisi kaka achiel kuom joma ochiwore ne Jehova Nyasaye. Mano kaka wamor ni Jehova osekonyowa mondo wang’e ni puonj mar Nyadidek ok en puonj madier kendo kelone achaye!\nKAKA TIMBE JUOK NOCHAKORE\n8. Jo-Babulon ne nigi yie mane kuom nyisechegi kod jochiende?\n8 Jo-Babulon ne ok oyie mana kuom nyisechegi kende, to bende ne giyie kuom puonj mag miriambo, kony mawuok kuom jochiende, koda timbe juok. Buk moro miluongo ni The International Standard Bible Encyclopaedia wacho ni Jo-Babulon ne nigi yie ni jochiende ne nyalo miyo ji obed matuwo. Ji ne nyalo lamo nyisechegi mondo oresgi kuom jochiende.\n9. (a) Kane Jo-Yahudi nie twech Babulon, moko kuomgi nodonjo nade e obadho mar luwo puonj mar miriambo? (b) Ere kaka oritwa kuom timbe juok manyalo hinyowa?\n9 Kane Jo-Yahudi nie twech Babulon, moko kuomgi ne odonjo e obadho mar yie gi puonj mag miriambo. Kaka puonj mag Jo-Grik ne medo nya, Jo-Yahudi mang’eny nobedo e bwo teko jochiende nikech ne girwako puonj mar Jo-Grik mar ni jochiende nyalo konyogi kata hinyogi. Kata kamano, Nyasaye nyisowa ni timbe juok kata temo tudruok gi jochiende en gima rach manyalo kelonwa hinyruok. Adierani en achiel kuom gikeni makende ma wan-go. (Isa. 47:1, 12-15) E wi mano, itayowa gi paro ma Nyasaye nigo e wi timbe juok.—Som Rapar mar Chik 18:10-12; Fweny 21:8.\n10. Ang’o minyalo wach kuom puonj kod timbe mayudore e Babulon Maduong’?\n10 Kamano bende, ji mang’eny e ndalowagi manie dinde mag miriambo luwo timbe juok mana kaka ji ne timo e Babulon machon. Mano e momiyo Muma luongo dinde duto mag miriambo manie piny mangima ni Babulon Maduong’. (Fwe. 18:21-24) Ka kuom adier, dinde duto mag miriambo chalo gi dinde mag Babulon machon nikech kanyo e kama puonj duto mag miriambo kod timbe juok nochakoree. To nikech timbe juok, lamo nyiseche manono, koda richo mamoko pod dhi nyime, Nyasaye chiegni ketho Babulon Maduong’.—Som Fweny 18:1-5.\n11. Bugewa osechiwo siem mage kuom wach wuoyo gi jomotho?\n11 Jehova nowacho niya: “Ok anyal yie gi ng’at matiyo gi teko jochiende.” (Isa. 1:13, New World Translation) E higini mag 1800, ji mang’eny nodonjo e timbe juok. Omiyo gaset mar Zion’s Watch Tower mar Mei 1885 nowacho kama: “Puonj mar ni jomotho dhi nyime gi ngima kamoro ka gin gi ringruok mopogore, ok en puonj manyien. Ne en achiel kuom puonj ma ne yudore e dinde machon, kendo en ema ne en mise mar puonj mamoko duto mag miriambo.” Sulano nomedo wacho ni jochiende osewuondore ni gin e joma osetho ma wuoyo gi joma ngima, to nikech mano, jochiende oseywayo pach ji mathoth kendo miyo dhano otim kaka jochiende dwaro. Buk matin miluongo ni What Say the Scriptures About Spiritism? nochiwo siem machalo kamago mana kaka bugewa ma ndalowagi bende osebedo ka timo.\nBE JOMOTHO ISANDO KAMORO?\n12. Suleman nowacho ang’o e wi jomotho kotelne gi roho maler?\n12 “Ji duto . . . moseng’eyo adiera” ong’eyo ni jomotho ok sandre kamoro. (2 Joh. 1) Wayie gi weche ma Suleman nondiko niya: “Guok mangima oloyo gi ber sibuor mosetho. Ni mar jo mangima ging’eyo ni gibiro tho: to jo motho ok ging’eyo gi moro . . . Tich ma lueti oyudo, ti gi tekoni duto; ni mar onge tich, kata lony kata ng’eyo gi moro kata rieko, e liel, ka midhiye.”—Ekl. 9:4, 5, 10.\n13. Jo-Yahudi norwako puonj kod kit timbe mage mag Jo-Grik?\n13 Jehova noyudo osenyiso Jo-Yahudi adiera e wi jomotho. Kata kamano, kane jotend lweny ang’wen mag Aleksanda okawo loch e piny Grik, ne gitemo tiyo gi din mar Jo-Grik kod kit timbegi mondo giriw Jo-Juda gi Jo-Siria. Kuom mano, Jo-Yahudi norwako puonj mag miriambo ni chuny ok tho kendo ni nitie kamoro misandoe chunje mag jomotho. Puonj mar ni chunje jomotho sandore kamoro ne ok ochakore e piny Grik nikech buk mar The Religion of Babylonia and Assyria wacho ni Jo-Babulon noyie ni ne nitie kamoro ma nyiseche ma nigi teko kod jochiende ne sandoe ji. Jo-Babulon noyie ni nitie gimoro mawuok kuom dhano kendo dhi nyime gi dak bang’ ka ng’ato osetho.\n14. En ang’o ma Ayub gi Ibrahim nong’eyo e wi wach tho kod chier?\n14 Kata obedo ni Ayub ng’at makare ne onge gi Muma, nong’eyo chal mar jomotho. Bende nong’eyo ni ka otho, to Jehova ma en Nyasaye ma jahera, ne gombo chiere. (Ayub 14:13-15) Ibrahim bende noyie kuom chier. (Som Jo Hibrania 11:17-19.) Jotich Nyasaye machon-go nong’eyo maler ni jomotho ok dhi nyime gi dak kamoro. Ok nyal chier ng’at mapok otho. Kuom adier, roho mar Nyasaye nokonyo Ayub kod Ibrahim mondo ong’e chal mar jomotho kendo bedo gi yie ni chier nitie adier. Adieragi gin moko kuom gikeni ma wan-go.\nOsekonywa Nade Mondo Kik Waluw Puonj mag Miriambo?\n“Winji, yaye Israel: Jehova Nyasachwa en Jehova achiel.”—Rapar 6:4\n“Ok anyal yie gi ng’at matiyo gi teko jochiende.”—Isa. 1:13, NW\n‘Jomotho ok ong’eyo gimoro.’—Ekl. 9:5, 10\nDWARORE NI ‘OKETWA KARE KOKALO KUOM RAWAR’\n15, 16. Ere kaka osegonywa kuom richo gi tho?\n15 Wamor ni Nyasaye oseelonwa adiera e wi yo motiyogo e resowa kuom richo gi tho ma ne wayudo kuom Adam. (Rumi 5:12) Wang’eyo ni Yesu “ne ok obiro mondo otine, to mondo oti ni ji, kendo ochiw ngimane odok rawar ni ji mang’eny.” (Mari. 10:45) Mano kaka en gima ber ng’eyo ni ‘oketwa kare nono nikech ng’wono mar Nyasaye kuom warruok manie Kristo Yesu’!—Rumi 3:22-24.\n16 E kinde Jokristo mokwongo, ne dwarore ni Jo-Yahudi kod joma ok Jo-Yahudi olok chunygi kendo giyie kuom misango mar rawar ma Yesu nochiwo. Ka ok kamano, ne ok nyal wenegi richogi. Wan bende nyaka watim kamano e kindewagi. (Joh. 3:16, 36) Ka ng’ato omakore gi puonj mag miriambo machalo kaka puonj mar Nyadidek kod chuny maok nyal tho, ok onyal yudo gweth mabedoe nikech rawar. Kata kamano, wan to wanyalo yudo gwethgo. Wang’eyo adiera e wi ‘Wuod Nyasaye mohero, ma nowarowa, koweyonwa richowa.’—Kol. 1:13, 14.\nDHI NYIME TIYO NE JEHOVA!\n17, 18. Wanyalo yudo kanye weche manyisowa histori marwa, to ang’o momiyo ber nono wechego?\n17 Nitie gik mathoth ma wanyalo wacho e wi puonj magwa, gik mosetimorenwa e ngimawa kaka jotich Nyasaye, kod gweth mwaseyudo mag chuny kod ringruok. Kuom higini mathoth, bugewa mag Kitabu cha Mwaka, osebedo kanyisowa kaka jotich Jehova e piny mangima dhi nyime tiyone. Wanyalo puonjore mathoth e wi histori mar Joneno mag Jehova kaka onyis e vidio mar Imani Yenye Matendo, Kare 1 kod mar 2, kaachiel gi buge mamoko kaka Mashahidi wa Yehova—Wapiga-Mbiu wa Ufalme wa Mungu. Kendo gasedewa bende kinde mang’eny oting’o weche mamulo chunywa e wi owetewa gi nyiminewa.\n18 En gima ber mondo wang’e histori mar Joneno mag Jehova, mana kaka ne en gima ber mondo Jo-Israel opar kaka Nyasaye nogonyogi e twech mar Jo-Misri. (Wuok 12:26, 27) Ka en jaduong’ ma hike ng’eny kendo ma ne nyalo timo neno kuom gik mabeyo ma Nyasaye nosetimo, Musa nojiwo Jo-Israel niya: “Paruru ndalo machon, kod tienge ma koro osekalo. Penjuru wuoneu kod jodongu, mondo ogannu sigendgi.” (Rapar 32:7, The Bible in Luo, 1976) Ka wan kaka ‘rombe mag lege Jehova’, waduto wamor lando pak ma en-go kendo nyiso jomoko kuom tijene madongo. (Zab. 79:13) E wi mano, gik ma wapuonjore sama wanono histori marwa biro konyowa dhi nyime tiyo ne Jehova.\n19. Nikech wang’eyo adiera, ang’o monego watim?\n19 E piny marachni, wamor ni wang’eyo adiera e wi Nyasaye. (Nge. 4:18, 19) Omiyo wadhiuru nyime puonjore Wach Nyasaye gi kinda kendo lando ne jomoko adiera ma waseng’eyo ka wan gi chuny kaka mar jandik-zaburi ma nopako Jehova Ruoth ka nowacho niya: “Natwag kuom timni matir, mana magi kende. A Nyasaye, isepuonja nyaka aa e rawera; kendo asehulo honini magi nyaka chil kawuono. Ee, kata kaseti mabedo ralwar, A Nyasaye, kik ijwang’a; nyaka asehulo tekri ni tieng’ ma biro, gi nyaloni maduong’ ni ng’ato ka ng’ato ma nobi.”—Zab. 71:16-18.\n20. Gin weche mage ariyo motudore, to in iwuon ineno nade wechego?\n20 Wan kaka jotich Jehova, wang’eyo weche ariyo madongo motudore gi ratiro ma Jehova nigo mar bedo jaloch e wi gik moko duto, koda wach chung’wa motegno e luwo tim makare. Ka kuom adier, walando adiera maonge kiawa ni Jehova e Jaloch e wi gik moko duto kendo en kende ema onego wachiwrene gi ngimawa duto. (Fwe. 4:11) Kokalo kuom roho mar Jehova, walando wach maber ne joma muol, wahoyo jogo ma chunygi neno masira kendo hoyo jogo duto maywak. (Isa. 61:1, 2) Kata obedo ni Satan osetemo ahinya locho e wi oganda Nyasaye kaachiel gi dhano duto, wakawo mapek gikeni wan-go kendo wang’ado mar chung’ motegno ka waluwo tim makare kendo pako Ruoth Jehova e kindegi kendo nyakachieng’.—Som Zaburi 26:11; 86:12.\nJehova notiyo gi singruoge auchiel mondo onyis e yo maler chuth ni Pinyruodhe dhi chopo dwache. Ere kaka singruogegi nyalo konyowa bedo gi yie motegno?


Ruth gi Naomi—“Ku Midhiye . . .E ma Nadhiye” | Yie Madier\nSOM E Acholi Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chuvash Cibemba Croatian Cuban Sign Language Czech Danish Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Italian Dhok mar Ranyisi ma Korean Dhok mar Ranyisi ma Mexican Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Russian Dhok mar Ranyisi ma Spanish Dhok mar ranyisi ma Amerka Dholuo Dutch Efik Estonian Ewe Faransa Faroese Fijian Finnish Ga Georgian German Greek Greenlandik Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kisungu Kongo Korean Kwangali Kwanyama Lingala Lithuanian Luganda Lukhonzo Lunda Macedonia Macua Malagasy Malay Malayalam Maltese Marathi Mauritian Creole Maya Mixe Mongolian Moore Myanmar Nahuatl (Nothern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curacao) Persian Polish Portuguese Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nSULA MAR ANG’WEN\n“Ku Midhiye . . .E ma Nadhiye”\n1, 2. (a) Ler ane kit wuoth gi kuyo ma Ruth gi Naomi ne nigo. (b) Ere kaka chal mar Ruth gi Naomi ne opogore e kit wuoth ma ne gidhiye?\nRUTH ne wuotho e bath Naomi e pewni mag Moab ma ne yamo kuthoe ahinya. Ne gin mana mine ariyo kendgi e pap molandore. Tem ane neno e pachi ka sa niang’ to Ruth ng’iyo Naomi kowuoro ni gibiro buoro kanye otienono. Nohero Naomi ahinya kendo ne odwaro timo gimoro amora mondo orite.\n2 Moro ka moro kuom minegi ne nigi kuyo maduong’. Noyudo Naomi osebedo chi liel kuom higni mogwaro, to gie kindeno ne oywago yawuote ariyo, Kilion kod Mahlon, ma ne oa tho machiegni. Ruth bende ne ywago chwore. Ne en chi Mahlon ma koro nosetho. Ruth gi Naomi ne dhi kamoro achiel, taon mar Bethlehem e piny Israel. Kata kamano, chalgi ne opogore e wuoth ma ne gidhiyeno. Naomi ne dok thurgi. Ruth to ne dhi kama okiya, koweyo thurgi, wedene, kaachiel gi chikegi chien—moriwo kata nyiseche ma ne gilamo.—Som Ruth 1:3-6.\n3. Gin dwoko mag penjo mage mabiro konyowa luwo yie mar Ruth?\n3 Ang’o ma ne nyalo miyo nyako matin kaka Ruth okaw okang’ maduong’ kamano? Ne odhi nyalo nade chako ngima manyien kendo rito Naomi? Dwoko mag penjogi biro konyowa luwo gik mang’eny mabeyo kuom yie ma Ruth nya Moab nonyiso. (Ne bende sanduk mawacho “ Buk Matin Moting’o Puonj Mabeyo Ahinya.”) Mokwongo, we wane ane gimomiyo mine ariyogo ne dhi e wuoth mabor kamano.\nTho Muoro Chwo Duto e Ot\n4, 5. (a) Ang’o momiyo Naomi kaachiel gi joode ne odhi dak e piny Moab? (b) Gin pek mage ma ne Naomi oyudo ka en e piny Moab?\n4 Ruth ne opon Moab, piny moro yor ugwe mar Nam Chumbi. Pinyno ne en kama oting’ore ma ne nigi yiende mongelore ongelore koda yore ma ohula okunyo. Kinde mang’eny, “piny Moab” ne nyago chiemo kata mana e kinde ma piny Israel to ne nigi kech. Wach kech moro ma ne owuok e piny Israel ema nomiyo Ruth ong’eyo Mahlon kaachiel gi joodgi.—Ruth 1:1.\n5 Kejno nomiyo Elimelek chwor Naomi ong’ado mar dar gi chiege kaachiel gi yawuote ariyo dhi dak Moab. Nyaka bed ni darno ne okelo pek ne moro ka moro kuom joodno, nimar ne dwarore ni Jo-Israel kik bare dhi e lamo kama Jehova ne oyiero. (Rapar 16:16, 17) Naomi norito winjruokne gi Nyasaye. Kata kamano, chunye ne obedo malit kane chwore otho.—Ruth 1:2, 3.\n6, 7. (a) Ang’o momiyo nyalo bedo ni Naomi ne ok mor kane yawuote okendo nyi Moab? (b) Ang’o momiyo wanyalo puoyo yo ma Naomi ne odakgo gi mond yawuote?\n6 Nyalo bedo ni Naomi ne ochako oyudo lit machielo kane yawuote okendo nyi Moab. (Ruth 1:4) Nong’eyo ni kwargi ma Abraham ne otimo kinda ahinya mondo odwar ne wuode Isaka dhako e kind wedene ma ne lamo Jehova. (Chak. 24:3, 4) Bang’e, chik Musa ne okwero Jo-Israel ni yawuotgi kata nyigi kik donj e kend gi joma ok Jo-Israel, nimar ne ginyalo miyo oganda Nyasaye olam nyiseche manono.—Rapar 7:3, 4.\n7 Kata kamano, Mahlon gi Kilion ne okendo nyi Moab. Bed ni wachno ne omoro Naomi kata ooyo, gima wan-go gadier en ni Naomi nonyiso mond yawuote, Ruth gi Orpa ng’wono koda hera madier. Nyalo bedo ni ne otimo kamano kogeno ni chieng’ moro ne ginyalo riwore kode e lamo Jehova, kendo nenore maler ni Ruth gi Orpa ne ohero Naomi. Winjruok maberno ne okonyogi kane masira oneno; chwo mon matindogo ne otho kata kapok ginyuolo nyithindo.—Ruth 1:5.\n8. Ang’o ma nyalo bedo ni noywayo Ruth ir Jehova?\n8 Be din ma ne Ruth oponie ne oike ne masira ma kamano? Tek. Jo-Moab ne lamo nyiseche mang’eny ma achiel kuomgi ne en Chemosh. (Kwan 21:29) Nenore ni din mar Jo-Moab bende ne ng’eny gi mahundu koda timbe gero ma ne onya e kindego, moriwo kata nego nyithindo ka gichiwogi kaka misango. Nyaka bed ni gik moko duto ma ne Ruth opuonjore kuom Mahlon kata Naomi e wi Jehova, Nyasach Israel ma ne jahera kendo jang’wono, ne opogore chuth gi gik ma Ruth nong’eyo e wi nyiseche ma thurgi. Hera ema ne chiko loch mar Jehova, to ok gero. (Som Rapar mar Chik 6:5.) Nyaka bed ni kane Ruth oyudo masira maduong’ mar lalo chwore, ne omedo sudo machiegni gi Naomi kowinje sama owuoyo kode e wi Jehova Nyasaye manyalo duto, koda e wi gik madongo ma Jehova osetimo, gi kaka Jehova osenyiso joge hera koda ng’wono.\nRuth nonyiso rieko kuom makore gi Naomi e kinde mag kuyo\n9-11. (a) Naomi, Ruth, koda Orpa ne ong’ado mar timo ang’o? (b) En ang’o mwanyalo puonjore kuom masiche ma ne oyudo Naomi, Ruth, kod Orpa?\n9 Naomi to ne gombo ng’eyo ni weche ne dhi nade thurgi. Nyalo bedo ni nowinjo kuom jawuoth moro ni kech ma ne nitie Israel ne oserumo. Jehova ne koro gwedho joge. Bethlehem, matiende en “Od Makate,” ne chiemo ogundhoe. Naomi nong’ado mar dok thurgi.—Ruth 1:6.\n10 Ang’o ma Ruth gi Orpa ne dhi timo? (Ruth 1:7) Masiche ne omiyo winjruokgi gi Naomi omedo bedo motegno. To nenore ni gima ne oywayo Ruth moloyo ir Naomi ne en ng’wono ma Naomi ne nyiso koda yie motegno ma Naomi ne nigo kuom Jehova. Mond liete adekgo nowuok kanyachiel ka gidhi Juda.\n11 Sigand Ruth konyowa neno ni masira yudo jomabeyo koda jomaricho bende. (Ekl. 9:2, 11) Siganano bende puonjowa ni sama wayudo masira maduong’, ber ka wamanyo hoch koda kony kuom jomoko, to moloyo kuom jogo moketo Jehova, Nyasach Naomi obed kar buokgi.—Nge. 17:17.\nHera Madier ma Ruth Nonyiso\n12, 13. Ang’o momiyo Naomi ne dwaro ni Ruth gi Orpa odog thuchegi kar dhi kode, to mon ariyogo ne okwongo timo ang’o?\n12 Kaka ne gimedo weyo Moab chien, wach moro ne ochako chando Naomi. Nong’eyo ni mond yawuotego ne ohere kendo ne omor gi kaka ne gisenyiso yawuote hera. Omiyo, ne ok odwar miyo ngimagi omed bedo matek. Noneno ni ka mon-go odhi kode Bethlehem kar dong’ thurgi, ngima ne dhi mana medo bedonegi matek nikech en noonge gi yo mar konyogi?\n13 Gikone, Naomi nowacho niya: “Un dhiuru, udogi ng’ato ka ng’ato e od min mare; Jehova otimnu maber kaka usetimo maber ni jo motho, kod an bende.” Nowacho bende ni nogeno ni Jehova ne dhi gwedhogi gi chwo kendo gichak ngima manyien. Wasomo niya: “Eka nonyodhogi; mi ne giting’o dwondgi, ne giyuak.” Donge yot neno gimomiyo Ruth gi Orpa ne ohero miyoni ma chunye ne ng’won kendo ma ne ok oherore owuon? Ruth gi Orpa ne oramo ni: “Ok kamano, to wanadhi kodi ir jou.”—Ruth 1:8-10.\n14, 15. (a) Orpa ne odok e ngima mane? (b) Naomi ne otemo nade loko pach Ruth mondo oweye?\n14 Naomi ne ok oloko pache mayot. Nonyisogi maler ni onge gima ne onyalo konyogigo ka gidhi kode Israel, nimar ne oonge dichwo ma ne nyalo rite, kata yawuoyi ma ne nyalo kendogi. Nonyisogi ni ne litne ni onge gima ne onyalo timonegi. Wechego ne omiyo Orpa oloko pache. Moab e kama min-gi ne nitie kod kuma ne onyalo dakie. Nenore ni dong’ Moab ne en gima dhi konye. Omiyo, kata obedo ni weyo Naomi ne litne, ne ochako wuoth kodok thurgi.—Ruth 1:11-14.\n15 To nade Ruth? Weche ma Naomi nowacho ne ok oweye oko. Kata kamano, wasomo niya: “To Ruth notwere kode.” Nyalo bedo ni Naomi nochako wuoth to kane ong’iyo chien, noyudo ka Ruth luwe. Nowachone niya: “Ne, nyieki osedok ir jogi, kendo ni nyasache: dog iluw bang’ nyieki.” (Ruth 1:15) Weche Naomigo fwenyonwa wach moro mopondo. Orpa nodok, ok mana ir joge kende, to ne odok bende ir “nyasache.” Lamo Chemosh koda nyiseche mamoko ne ok lichne. Be Ruth ne neno weche kamano?\n16-18. (a) Ere kaka Ruth ne onyiso hera madier? (b) Ang’o mwanyalo puonjore kuom Ruth e wi hera madier? (Ne bende piche mag mine ariyogi.)\n16 Ruth ne oseng’ado e chunye gima ne odhi timo. Ne ohero Naomi kaachiel gi Nyasaye ma Naomi ne tiyone. Omiyo Ruth ne odwoke ni: “Kik ichuna mondo apogra kodi, ni mondo adogi mak aluwi: nikech ku midhiye in, e ma nadhiye an: kendo ka ma nidagie in, e ma nadagie an: jogi nobed joga, kendo Nyasachi nobed Nyasacha: ka ma in ithoe, e ma nathoe an, bende noyika kanyo: Jehova otimna kamano kendo moloyo, ka wach moro opogowa kodi, to mana tho kende.”—Ruth 1:16, 17.\n“Jogi nobed joga, kendo Nyasachi nobed Nyasacha”\n17 Wechego gin weche mamulo chuny. Kata obedo ni Ruth ne osetho higni 3,000 mosekalo, pod ji paro wechego. Ginyiso maber ahinya kido moro makende; hera madier. Ruth ne ohero Naomi ahinya ma ne omiyo odwaro makore kode kamoro amora modhiye. Tho kende ema ne nyalo pogogi. Jo Naomi ne dhi bedo joge nikech Ruth ne oikore weyo gimoro amora e piny Moab—moriwo nyaka nyiseche Jo-Moab. Mopogore gi Orpa, Ruth ne nyalo wacho gi chunye duto ni nodwaro ni Jehova, Nyasach Naomi obed Nyasache bende. *\n18 Omiyo, ne gidhi nyime gi wuoth koro ka gin mana ji ariyo e yo mochomo Bethlehem. Jomoko wacho ni wuodhno ne nyalo kawo juma achiel. Kuom adier, nyaka bed ni ne gijiwore ng’ato gi nyawadgi e kuyo ma ne gin-go.\n19. Ere kaka wanyalo nyiso hera madier ma ne Ruth onyiso e ngima joot, e kind osiepe, koda e i kanyakla?\n19 Kuyo opong’o piny mwadakieni. Ndalowagi ma Muma luongo ni “kinde mag chandruok,” wayudo masiche mang’eny koda kuyo bende. (2 Tim. 3:1) Omiyo, kido mwaneno kuom Ruth dwarore ahinya e kindegi. Hera madier—ma en hera mamakore gi ng’ato chuth—dwarore ahinya e piny motimo mudhoni. En kido madwarore e ngima joot, e kind osiepe, koda e i kanyakla mar Jokristo. (Som 1 Johana 4:7, 8, 20.) Kaka wamedo nyago hera ma kamano, e kaka wamedo luwo ranyisi maber ma ne Ruth oketo.\nRuth gi Naomi ka Gin Bethlehem\n20-22. (a) Gik ma ne otimore ne Naomi kane en e piny Moab nomiyo owinjo nade? (b) Naomi ne nigi paro mane maok kare kuom chandruoge ma ne oyudo? (Ne bende Jakobo 1:13.)\n20 Kuom adier, wacho ne ng’ato ni ihere gadier en gima yot, to nyiso hera ma kamano kuom tim en wach machielo. Ruth ne nigi thuolo mar nyiso hera madier ok ne Naomi kende, to bende ne Jehova, Nyasaye ma ne oyiero tiyone.\n21 Gikone, mine ariyogo nochopo Bethlehem, gweng’ ma ne en kilomita 10 yor milambo mar Jerusalem. Nenore ni Naomi gi joode ne ong’ere ahinya e taon matinno nikech kane oduogo, ji duto ne goyo mbak duoke. Mine ma ne ni kuno ne ng’iye ka gipenjore ni, “To ma e Naomi?” Nyaka bed ni dakne Moab ne oloke ahinya; wang’e koda chalne maoko ne nyiso higni mag chandruok koda kuyo.—Ruth 1:19.\n22 Naomi nonyiso minego koda jirendene machon kaka ngimane nosebedo malit. Noneno ni kar luonge ni Naomi, ma tiende en “Gima Berna” ne onego oluonge ni Mara, ma tiende en “Ngima Malit.” Mano kaka Naomi ne winjo malit! Mana kaka Ayub ma ne odak motelone, en be ne oparo ni Jehova Nyasaye ema ne okelone chandruok.—Ruth 1:20, 21; Ayub 2:10; 13:24-26.\n23. Ruth ne ochako parore kuom wach mane, kendo Chik Musa ne konyo jochan e yo mane? (Ne weche moler piny.)\n23 Ka koro gin Bethlehem, Ruth nochako paro gima ne onyalo timo mondo en kaachiel gi Naomi giyud kaka ginyalo chiemo. Ne ofwenyo ni Chik ma Jehova ne omiyo Jo-Israel ne oriwo chik makonyo jochan. Ne oyie ne jochan mondo oluwre gi jokeyo ka gihulo cham mowenegi koda ma ne twi e bath puodho. *—Lawi 19:9, 10; Rapar 24:19-21.\n24, 25. Ang’o ma Ruth notimo ka nochopo e puoth Boaz, kendo hulo ne en tich machalo nade?\n24 Ne en kinde mar kayo shayiri, kamoro dwe mar ang’wen kaluwore gi kalenda masani, kendo Ruth ne odhi mondo omany ng’at ma ne nyalo yiene hulo e puothe. Ne ochopo e puoth Boaz, jamoko moro ma ne nigi puothe mang’eny kendo ne en wat Elimelek chwor Naomi. Kata obedo ni Chik ne miyo Ruth ratiro mar hulo, ne okwongo okwayo nyapara mar puodhono rusa. Ne oyiene, kendo Ruth ne ochako tich.—Ruth 1:22–2:3, 7.\n25 Tem ane neno e pachi ka Ruth luwo jokeyo ka ohulo. Kaka jokeyo ne ng’ado shayiri gi ringa, ne oluwo tokgi kokwanyo shayiri ma ne lwar kata ma ne odong’, notweyogi wiye wiye kendo ting’ogi nyaka kama idinogie. Ne en tich matek, mayware, kendo tijno ne medo bedo matek kaka chieng’ ne medo tegno. Kata kamano, Ruth ne odhi mana nyime gi tich, kochung’ mana sama odwaro yweyo luya, koda sama odhi chiemo “e ot” kata kiru ma ne oger ne jotich mondo oyueyee.\nRuth noikore timo tich matek kendo mapiny mondo en kaachiel gi Naomi giyud chiemo\n26, 27. Boaz ne en ng’at ma kite chalo nade, kendo ne otimo nade ne Ruth?\n26 Samoro Ruth ne paro ni ne odhi lal alala e kind jotich mamoko—to mano ne ok otimore. Boaz nonene kendo ne openjo nyapara ni Ruth ne en ng’a. Boaz ne en ng’at moluoro Nyasaye kendo mano ne nenore kuom kaka ne ojamoso jotichne moriwo michulo odiechieng’ kodiechieng’ koda maok Jo-Israel, niya: “Nyasaye obed kodu.” Kendo gin bende ne gidwoko mana gi wechego. Jaduong’ni ne onyiso Ruth ng’wono mana kaka wuoro ne nyalo timo ne nyare.—Ruth 2:4-7.\n27 Koluongo Ruth ni “nyara,” ne onyise ni odhi nyime hulo e puothene kendo osik machiegni gi mon matindo me ode mondo jotich ma yawuoyi kik chande. Ne oneno ni Ruth yudo chiemb odiechieng’. (Som Ruth 2:8, 9, 14.) To moloyo mago duto, ne opwoye kendo ojiwe. Ne otimo kamano e yo mane?\n28, 29. (a) Ruth ne nigi nying machalo nade? (b) Ere kaka in be inyalo keto Jehova obed kar buokni mana kaka Ruth notimo?\n28 Kane Ruth openjo Boaz gimomiyo ne onyise ng’wono kamano to ne ok en nya Israel, Boaz ne odwoke ni ne osewinjo duto ma ne Ruth otimo ne Naomi min chwore. Nyaka bed ni Naomi ne pako Ruth ahinya ne mine ma Bethlehem kendo wechego nochopo ne Boaz. Nong’eyo bende ni Ruth ne oselokore mochako lamo Jehova, nimar nowacho ni: “Jehova mondo ochuli kuom tichni, kendo mondo iyud pok mogik moa kuom Jehova, Nyasach Israel, ma niringo e bwo buombe mondo iyud kar konyruok.”—Ruth 2:12.\n29 Nyaka bed ni wechego ne ojiwo Ruth ahinya! Ne oseng’ado mar keto Jehova Nyasaye obed kar buokne mana kaka nyathi winyo pondo e bwo buomb min mare. Ne odwokone Boaz erokamano kuom wechego. Kendo ne odhi nyime tiyo nyaka chieng’ opodho.—Ruth 2:13, 17.\n30, 31. Ang’o mwanyalo puonjore kuom Ruth e wi tich, dwoko erokamano, koda nyiso hera madier?\n30 Yie ma ne Ruth onyiso ketonwa ranyisi maber ahinya e kindegi ma weche yuto tekie. Ne ok opar ni jomoko ne onego okaw ting’ mare nimar ne en chi liel, omiyo ne odwoko erokamano ne gimoro amora ma ne omiye. Ne ok one wichkuot tiyo matek kuom seche mang’eny mondo orit Naomi, kata kane en tiyo tich mapiny. Ne orwako kendo ne otiyo gi puonj mariek e wi kaka nonego oti e kind joma owinjore. To moloyo duto, wiye ne ok owil gi Jehova Nyasaye, Wuon mare, ma ne en kar buokne madier.\n31 Ka wanyiso hera madier kaka Ruth ne onyiso kendo waluwo ranyisi mar Ruth mar bolruok, tiyo matek, kendo goyo erokamano, wabiro bedo ranyisi maber ne jomoko. Kata kamano, ere kaka Jehova ne orito Ruth gi Naomi? Mano ibiro ler e sula maluwo.\nBuk Matin Moting’o Puonj Mabeyo Ahinya\nBug Muma miluongo ni Ruth osewachi ni en buk matin moting’o puonj mabeyo ahinya. Owuoyo mana kuom weche matin kopim gi bug Jobura motelone. Kata kamano, bug Jobura konyowa ng’eyo kinde ma gik ma ondik e bug Ruth notimoree. (Ruth 1:1) Nenore ni janabi Samuel ema ne ondiko bug Jobura kod bug Ruth. Kata kamano, kisomo Muma, ibiro neno ni bug Ruth owinjore ahinya gi kama oketee e Muma. Bang’ somo bug Jobura mawuoyo kuom lwenje mang’eny, ibiro yudo ka buk matinni paronwa ni Jehova wiye ok wil gi jogo mohero kue kendo manyagore gi chandruoge mapile. Sigana mayudore e bug Ruth miyowa puonj madongo e wi weche kaka hera, masira, yie, koda makruok motegno gi osiep.\n^ par. 17 Ber ng’eyo ni Ruth ne ok owacho mana ni “Nyasaye” kaka ogendni mamoko; to notiyo gi nying Nyasaye owuon, Jehova. The Interpreter’s Bible wacho niya: “Jandikono jiwo ni nyakoni ma ne ok en Ja-Israel, ne lamo Nyasaye madier.”\n^ par. 23 Mani ne en chik maber ahinya ma Ruth ne pok oneno thurgi. E kinde machon-go e pinje ma ne ni yo Ugwe, ne ok tim ne mond liete ng’wono e yo ma kamano. Nonro moro wacho kama: “Bang’ tho dichwo, yawuot chi liel e ma ne rito min-gi, to kapo ni ne oonge gi yawuoyi, ne chune ni obed misumba, kata odonj e timbe ndhaga, to ka ok kamano to ne otho kech.”\nPAR ANE WECHEGI . . .\nEre kaka Ruth nonyiso yie kuom Jehova Nyasaye?\nRuth nonyiso hera madier e yo mane?\nAng’o momiyo Jehova ne mor ahinya gi Ruth?\nDiher luwo yie ma Ruth nonyiso e yore mage?\nLuw Yie Margi Yie Kuom Nyasaye\nKinde ma ne Gik Moko Otimoree\nBarua Mowuok Kuom Bura Maduong’\nABEL “Pod Owuoyo, Kata Obedo ni Osetho”\nNOA “Nowuotho gi Nyasaye”\nABRAHAM “Wuon Ji Duto Ma Yie”\nRUTH “Ku Midhiye . . .E ma Nadhiye”\nRUTH “Nyako Makare”\nSAMUEL Nonano Kata Obedo ni ne Nitie Gik ma ne Nyoso Chunye\nABIGAIL Ne Otiyo gi Rieko\nELIJA Nokedo Ne Adiera\nELIJA Nokiyo Kendo Norito\nELIJA Nomanyo Hoch Kuom Nyasache\nJONA Ne Opuonjore Kuom Ketho ma Notimo\nJONA Nopuonjore Nyiso Ng’wono\nESTHER Ne Oikore Tho ne Oganda Nyasaye\nESTHER Notiyo gi Rieko, ne En Jachir, Kendo ne Ochiwore\nMARIA “An Jatich Ruoth”\nMARIA “Nomako Wechegi Duto, Koparogi e Chunye”\nPETRO Ne Omakore Motegno gi Yesu\nPETRO Ruoth ne Opuonje Weyo ne Ji Kethogi\nText Yore mag golo buge mag digital Luw Yie Margi


Tracts - Luo - Yie\nGima dakuong hero penji in ngatno masomo ndikoni en ni, to bende in ja-Kristo? Ja-Kristo tiende bedo gi timbe kaka mag Kristo. To bende itimo timbe engimani mane Kristo otimo engimane? Ne odhi kuonde duto kotimo timbe mabeyo, kendo ochango ji duto mane satan sando.\nEre geno maingo kuom ngima? En gima longo ka pachi ni kare, kata gima itimo ok ni kare, kata obedo ni onenore ni olongo. In kod geno mar bedo gi dala mari, seche moko nyamburko kod pesa e od keno? Koso geno mari en timo ohala, koso ngeruok, koso teko e piny ka? Osiepna, mano en neno manono. Ka da ibed ja-Mwandu man kod huma ahinya, kendo ngat maratego e piny ka da obedo ka nono kendo obedo rachuany ne chunyi. Solomon ruoth manie Muma ne ni kod gigo duto, to eka ne okwanogi ka gik manono.\nYudo kech mar Nyasaye mano kende e gima adiera, manengone tek. Yudo tiegruok mamalo mogik kaluwore kod chal duto mag ngima, mago bende ok kony, nimar gik moko duto te mayudore e piny biro lal nono bang kinde matin, kendo ok nochak opargi kendo.\nKa wawuoyo kuom ikruok ni ndalo mabiro, ndalo mabiro ni kanye? Donge en kod Nyasaye. Omako chuny ruoth e luete, kendo ochike kama En ema ohere, obiro chike mana kaka aoche mag pige, Muma nyisowa kamano. Ochueyo jomabeyo kendo ochueyo jom richo, kendo En kod Yorene kuomgi, kaka ndiko Maler wacho.\nOnge ndalo mabiro e pinyni kata e piny machielo mabiro ka onge Nyasaye. Ne awuoyo kod jatich od bura chieng moro kuom ngimane mabiro.\nNe oparo chako tiyo ne Nyasaye mapiyo bang tieko chulo dalane, to mana ka gir kiragi ka ochiegni tieko chudo mogik to achiel kuom nyithinde onyumore enam e tok ode. Dine obedo maber ka gike duto ne ochiwo ne Nyasaye motelo.\nNgat moro ne obiro e achiel kuom chokruogewa motieno, to kane Roho mar Nyasaye donjo e chunje ji kendo hulo richogi mondo gilok chunygi, ne omi ngatno thuolo mondo okaw warruok, to ne otamore kawo. Kinyne kar saa auchiel odiechieng, machigni e dala iko mane ywakne nitie, ne angiyo wange konindo e sanduk otho. Tho ne obiro ne apoya nono bang kwedo Nyasaye. Ngatni neok oiko ngimane ne ndalo mabiro.\nEchokruok machielo, ne akwayo ji ariyo mondo ochiwre ne Nyasaye, to ne gidagi. Bange kaok odhi mabor, ji ariyogo notho. Ok anyal yudo thuolo moromo ndiko duto maseneno etichna ne Nyasaye, kanyisou mondo uyie ni onge ber mabiro kaok waruoko Nyasaye engimawa.\nJo ketho ok noyud kue, Muma nyisowa kamano. Nitie koko mar kuoro e it jomwandu maok rum. Bedo gi chandruok ma ok rum nikech luoro ni tho biro mayogi jogo ma gihero, tuo, neko, kata masira moro amora biro makogi eyo ngimagi, en yo marach mar dak. Yudo ngima eyo thuon kod temo matek, kitemo tieko paro mar bedo maonge mwandu kata wito mwanduwa ma waseyudo gi tichwa matek, kendo sando jowetewa mondo wayud mwandu e yo ma ok ber, ok en ngima. Ngima mar din mar wuondo wangji, ka wa wuondore pile pile gi pachwa ka waparo ni warriek, ka wa wacho kendwa ni wan kod yie gi geno maonge e chunywa maiye: Bende inyalo wacho ni ma en ngima?\nParowa matut mar tiyo ne jowadwa onego obed mar bedo ja adiera kendo ka waketo pachwa duto e tijno, ka waparo konyo owete kata jaritgi. Nyaka wang’e ni pok wa e tich en mar konyruok koni gi koni. Nyasaye otimo kamano ni mondo wakony jowetewa. Kain ne onego Abel omin mare kendo ne otamore bedo jarit owadgi gi wuond mar gombo mare kende. Nyasaye biro chiwo michne, mana kaka ohero. Ngatno mayudo mwandu e yo mirambo ibiro wite oko kapok ndalone ochopo, kendo e gikone obiro neno ngama ofuwo; kaka ndiko Maler puonjowa.\nKik ing’i mana mier mabeyo, lewni, gi nyamburko mineno kaji nigo. Kik ing’i mana duong, ngeruok, to gi tije madongo engimani kende, to parie kuonde mogerie udi mag thiedho tuo neko, kuonde thiedho tuo kahera, hosipitende, ripode maricho mawasomo e gasede, to gi mahundu matimore engima, kaka olang’e mayuak Seche duto etaonde madongo. Mahundu mabwogowagi, koriwore gi Luoro mangeny kod chandruok mar ngima, nyisa maber ni magi ok gin kende emonego yudre engima. Nitiere kar dak mar ngima malo kama mor, kue, kod timbe makare yudore. Tiyo ne Nyasaye e ma nyalo kelo magi.\nDuol mahombowa e tijno mosebedo ka luongowa e ndalo duto podi Luongo in gi an. En duond Nyasaye ko kalo kuom tich Nyasaye kod nyithind Nyasaye, ka hombo ji chakre chuech piny. Duol mar Kristoni ne owinji kawuoyo gi tienge mosekalo. Ne ohombo ji e ndalo Nowa kapok oketh piny. Duolno ohombo ji e ndalo Kristo kapok masira maduong oyudo Jersalem. Duolno nowuoyo gi chwo kane gi wuotho kuonde matambarare, ka gigore gi jo. Hindi, ka gimanyo kuonde pondo ni apaka mag ngima ka gin e yoregi mag dwaro loch endalo ma gin sigendni mag kinde manyoro mag higa. Kawuok kuom mago mosekalo wawinjo duol mamuol mar weche mawuok kuom Ja-Galili man kende mane odak e ngima mar chandruok nikech in gi an. Kawuono duolno, hombo ahinya ndalogi epinyni maduaro winjruok achiel. Apenji penjni, osiepna: Ango ma monowa winjo luong mar loko chunyni, ka walokore wa a kuom winjruok gi timbe mag piny mag ngima mondo lokwa chuo mobolore?\nKristo no wacho ni tieng mogikni biro bedo ma tokgi tek, joma pachgi ni malo, joma wuondore, jo mohero gigi giwegi, jomoherore, kendo moherore kendgi giwegi moloyo hero Nyasaye. Paulo wacho ni magi gin eji ma pinygi orumo nono. Jo mangeny kuomu ma awuoyogo ose wilo pachu gi nyinyo maliet kendo koro ok unyal winjo puonj, ka use chiworu ni roho mar Satan mondo oti tich duto maok ler.\nKane oneno ni piny ibiro muonyo malal nono, kendo ni piny biro wang, Petro nopenjo, ni to owinjo wabed joma chal nade, e wuoyo wa duto maler, ka wamanye, kendo ka warito kuom, biro mar chieng Nyasaye? Petro achielni, mane omi rayap dhoranga Polo, noa malo chieng. Pentekost, kane kanisa okwong chaki, ne oyawo dhoot ne tienge duto. Ji alufu adek nomedore e kanyakla margi.\nKuomji moloyo bilion abich modak epinywani kawuono, ji adi mabiro rwako kata paro kuom weche mag bolruok mag jatelo maduongni, ka duond Kristo tingore kokalo e dhoge, ko goyo olan’gne tienge duto?\nLuong en ni lokreuru, kendo ni ng’ato ka ng’ato kuomu nyaka batisi e nying Yesu Kristo mondo richou owenu eka Nyasaye nomiu Roho maler, singruok mane Nyasaye osetimono, notimonu gi nyithindu, kod ji duto man kuma bor, tiende ni ng’ato ka ng’ato ma Ruoth Nyasachwa noluong ire. To bende in achiel kuom jogo maluongo?\nMuma wacho ni jogo noketo chunygi kuom puonj joote. Aparo ni, onge yo moro kendo. Iyudo warruok kuom nguono kokalo kuom yie, ok kuom tim, mondo kik ngato pakre, to en mana mich mar Nyasaye. Kamano jomane oyie no winjo wach, kendo yie mabiro kuom winjo wach nomedore engima gi gi tim winjo wach mane Petro owacho. Kamano joma ne oyie noyudo obatiso mar Roho Maler, Roho Maler Mar Nyasaye mar ngima, mar warruok gi teko mar chier.\nSingruok mane Nyasaye otimo gi Abraham, ne ochopo kuom Kristo chieng Pentekost, kane Petro owacho, ni mae singruok, ni ng’ato ka ng’ato ma Ruoth Nyasachwa noluong ire.\nInyisowa ni mondo walos luongwa gi yierowa obed kare. Ere kaka wanyalo ng’eyo ni wan ei oganda mano edwach Nyasaye? I Petro 1:2 wachonua ni Nyasaye Wuoro no yiero wa chon kaka dwarone obet, mondo opwodhwa gi Roho, wamak chik Yesu Kristo, kendo mondo rembe okir kuomwa.\nNyasaye osemiyowa singruok madongo kendo manengogi tek, mondo kuom singruokgo utony ekethruok ma gombo osekethogo piny, mondo ukaw kit Nyasaye owuon. E wes mar abich nyisowa mondo watimuru matek mondo wajiw Yie-gi timbe mabeyo, to timbe mabeyo ujiw gi rieko. Rieko to jiwuru gi ritruok, to ritruok ujiw gi kinda, to kinda ujiw gi Luoro Nyasaye. Luoro Nyasaye to jiwuru gi hero owete, hero owete to jiwuru gi hera mar adiera. Ka un gi michgo, kendo umedo bedo kodgi mogundho, to gibiro miyou teko, kendo gi biro miyo unyag olemo mabeyo, kumedo ng’eyo Ruodhwa Yesu Kristo. Ng’ama Onge Kodgi to en muofu maneno mana matiptip, kendo wiye owil gi richo ni richone machon ne osepwodhi.\nHera timo kinda. Kendo ong’won. Ok otim nyiego, kendo ok osungre, bende ok opakre. Hera ok tim gima kuodo wich, ok oduar mare kende, Iye ok wangi bende ok omak sadha. Ok omor gi tim maok kare, to omor gi adiera. Hera odhil e weche duto, kendo kata an’go ema otimore, to pod en gi yie, gi geno, kod kinda.\nYesu nowacho ni wabiro ngeyo Ja-Kristo gi olema ma gi nyago. Wangeyo ni wasekalo tho ma wayudo ngima mochwere nikech wahero owete. Nyasaye en hera. Ng’at mosiko ei hera osiko ei Nyasaye.\nTo gik ma Roho nyago ginhera, mor kue, horuok, ng’wono, muolo; kod ritruok, ber yie: Onge chik makwedo gik ma ka magi. Gik maka magi nyiso ratiro ni in achiel kuom jogo moluongi kendo oyier ka gigi nyisore ratiro engimani.\nDonge ung’eyo ni joketho ok noyud gueth mar Loch Nyasaye? Kik uwuondru, to nyaka ung’e ni jochode kata joma lamo nyiseche manono, kata jomaterore, kata chwo materore gi chow wetegi, kata jokuo, kata jogombo, kata jomer, kata jomaketho nying ji, kata jomecho, ok noyud gueth mar Loch Nyasaye. Paulo wacho ni kik wawuond jowetewa.\nLand wach Nyasaye, kendo ket chunyi kuom tijno kinde duto, kata ka piny ber kata rach. Kwer weche duto ma ok ni kare, kendo rie weche maricho, kijiwo ji kendo ipuonjo gi kinda duto. Ndalo biro ma ji ok noyiee puonj maradier, to giniluw mana gombogi giwegi, kendo ginidwar bedo gi jopuonj mathoth mondo opuonjgi mana weche malombogi. Ginidagi winjo adiera, to ginichik itgi mana ni sigendini manono.\nTo kata ka ng’ato dipuonju wach maber machielo mopogore gi mane uyudoni, kata opuonjou puonj maok oluwo yo mar Nyasaye, en jasunga, mokia gi moro, mapenjo penjo mofuwo, makelone mana chandruok kod weche maricho, onge ngama timo timbe mabeyo, ooyo; kata mana ngato achiel onge. Waduto ne waselal mana ka rombe, kang’ato ka ng’ato ochiko mana yore owuon, to en ema ne Ruoth Nyasaye oketo kuome richowa duto. Ne osande nikech richowa, sand mane oyudo ema kelonwa kue. A wuoyo kuom yie mane omi jomaler. Yie kuom Ruodhwa Yesu Kristo kawuono, mondo iyud warruok Nyasaye mondo ogwethi mano e lamona.\nOnkik gi George Leon Pike Sr.\nKaratasni mar wach Nyasaye olose mondo opoge ji duto nono (ok ngiewe). Kadiher yudogi mang’eny, to yie indik barua gi dho kizungu (English) kinyisogo kar kuan minyalo tiyogo maber.\nLUO9915T • LUO • THE FAITH\nLer Kuom Ruoth


Wusyep Bwore tikin Got 1 JON 2\n1 Lenge talah ŋam, ŋam mainge wusyep eꞌe malme yip ŋaiye yukur pa yende pupwa. Kom ŋaiye lahende yip ka ende pupwa pe, miyeꞌ ende kin gan miyeꞌ mut poi ŋaiye ka ininge wusyep elme Yai erŋeme poi. Miyeꞌ uku, kin Jisas Krais, miyeꞌ bwore mise. 2 Kin miyeꞌ ŋaiye nule berme pupwa poi. Kom kin yukur nule me pupwa poi ilyehme, pakai. Kin nule berme pupwa lenge miyeꞌ tuweinge lalme ŋaiye yarp kekep eꞌe.\n3 Ŋaiye ya gunde wusyep erŋeme tikin Got pe, liki se ya sisyeme ŋaiye poi tikin Got, topoꞌe poi ya sisyeme kin bwore mise. 4 Ŋaiye miyeꞌ ende ŋanange na, “Ŋam sisyeme Got kili”, kom kin yukur gande wusyep erŋeme tikin Got ŋaiye kin ŋanange pe, kin miyeꞌ homboꞌe, topoꞌe wusyep bwore mise yukur tahaiꞌ nato kin. 5 Kom ŋaiye lahende ka usyunde wusyep kin pe, niharar tikin Got si ŋende ŋoihmbwaip meleꞌe kin bwore miꞌ supule. Luku ki pasam poi ŋaiye poi marp ma moto kin. 6 Lahmende ŋaiye ŋasande nange kin de ka orp topoꞌe Got pe, ka gunde ŋihip wutuꞌ Jisas.\n7 Jon 13.34Lenge miyeꞌ yaŋam ŋam, yukur ŋam mainge wusyep erŋeme ende ŋaiye ki ŋambaran me yip, pakai. Wusyep erŋeme leꞌe, ki wusyep telei ŋaiye somohon ŋendeheiyeh yip yasande. 8 Kom tehei wusyep erŋeme ŋaiye ŋam plihe mainge leꞌe pe, ki sai nato miyeꞌ nalaŋatme Krais topoꞌe nato yip. Ki taꞌe leꞌe, yepelmbe nala ginir el, kut yirise bwore mise si naŋarꞌe gah yip. 9 Lahmende ŋaiye ŋanange nange kin si narp nato yirise, kom kin naŋaꞌe teket me toꞌ lakai tatai kin pe, kin teter narp nato yepelmbe. 10 Lahmende ŋaiye ŋende nihararme toꞌ lakai tatai kin pe, kin narp nato yirise. Taꞌe luku pe, yukur ŋainde pupwa sai nato kin no, ka se ende kin ka tumbe, pakai. 11 Kom lahmende ŋaiye naŋaꞌe teket me toꞌ lakai tatai kin pe, teter kin narp nato yepelmbe, topoꞌe kin yukur sisyeme yaŋah ŋaiye kin gan. Detale, yepelmbe embere si tatme ŋembep kin.\n12 Ŋam mainge wusyep eꞌe malme yip lenge talah ŋam no, pa sisyeme nange pupwa yip Krais si nongohe miꞌe.\n13 Ŋam mainge wusyep eꞌe malme yip lenge bwore bworenge. Detale, yip lalme si sisyeme Krais ŋaiye somohon ŋendeheiyeh kin narp. Ŋam mainge wusyep eꞌe malme yip lenge lahyambe. Detale, yip si yengelyembe miyeꞌ pupwa Satan miꞌe.\n14 Ŋam mainge wusyep eꞌe malme yip lenge lahmakerep. Detale, yip lalme si sisyeme Yai Got. Ŋam mainge wusyep eꞌe malme yip lenge yai. Detale, yip si sisyeme Krais ŋaiye somohon ŋendeheiyeh kin. Ŋam mainge wusyep eꞌe malme yip lenge lahyambe. Yip si bongol. Detale, yip si sisyeme wusyep tikin Got bwore supule sai nato ŋoihmbwaip yip pe, yip si yengelyembe Satan.\nYukur na ende nihararme ŋaiꞌe ŋaiꞌe ŋaiye sai kekep eꞌe\n15 Yukur na ende nihararme ŋaiꞌe ŋaiꞌe pupwa ŋaiye sai kekep eꞌe. Ŋaiye na ende nihararme ŋaiꞌe ŋaiꞌe luku pe, niharar tikin Yai yukur sai nato nin. 16 O ŋaiꞌe ŋaiꞌe lalme tikin kekep eꞌe ŋaiye lenge mitiŋ yetekeꞌe no, tinge yende niharar, topoꞌe tinge yende sasas ŋaiye ka yambaꞌe topoꞌe tinge tengelyem. Ŋaiꞌe ŋaiꞌe luku yukur natme Yai Got, pakai. Ŋaiꞌe ŋaiꞌe lalme liki tikin kekep eꞌe. 17 Taꞌe luku pe, kekep topoꞌe ŋaiꞌe ŋaiꞌe lalme luku ŋaiye lenge miyeꞌ tuweinge yende nihararme pe, nala miꞌe, kut lahmende ŋaiye yende niharar jande ŋasande tikin Got pe, ka yurp bwore nyermbe nyermbe.\nWusyep ahraꞌ embep ŋaiye lenge wachaih tikin Krais ka yut\n18 Lenge talah ŋam, ŋup yuwo si nat sehei. Somohon yip lalme yasande wusyep nange wachaih tikin Krais ka ot pe, tukwini lenge wachaih wula wula tikin Krais si yat. Taꞌe luku pe, pa sisyeme nange ŋup yuwo si nat sihei. 19 Lenge mitiŋ uku somohonme tinge yarp ya yoto sios, kom ŋoihmbwaip tinge yukur teŋeime Jisas Krais ŋahilyeh taꞌe poi, pakai. Somohonme tinge ka yurp topoꞌe poi, kom tinge yasme poi pe, luku ki sasambe nange tinge yukur ŋahilyeh taꞌe poi, pakai. 20 Kom yip lalme sisyeme ŋaiye Krais si uwilꞌe Yohe Yirise nate gahanahme yip, topoꞌe yip sisyeme wusyep bwore mise. 21 Ŋam mainge wusyep eꞌe malme yip, kom yukur pa ŋoihyeryembe nange yip jinjame wusyep bwore mise, pakai. Yip lalme si sisyeme wusyep eꞌe. Yukur ki ŋahilyeh taꞌe wusyep homboꞌe. 22 Miyeꞌ ŋaiye ŋanange nange Jisas kin yukur Krais pe, liki kin miyeꞌ homboꞌe. Kin garnge naŋaꞌe teket me Yai topoꞌe talah kin pe, kin min ka ende wachaihme Krais kili. 23 O lahmende ŋaiye jarnge Talah pe, tinge jarnge Yai topoꞌe. Kut lahmende ŋaiye yende nihararme Talah pe, Yai narp topoꞌe tinge.\n24 Yip yusyunde wusyep eꞌe ŋaiye somohon ŋendeheiyeh yip yasande pe, yohor tihiꞌ yoto ŋoihmbwaip yip. Ŋaiye pa yende tuꞌe luku pe, nye nyermbe Talah topoꞌe Yai ka yurp topoꞌe yip.\n25 Taꞌe luku pe, Krais si ŋanange nalaŋatme nange ka pul poi laip bwore ŋaiye ka si nyermbe nyermbe. 26 Ŋam mainge tup eꞌe malme yip ŋaiye pa ŋoihme ŋaiye miyeꞌ syeꞌ se ka yute yende homboꞌme yip. 27 Kom yip pe, Krais si ŋuwilꞌe yirise bwore kin nate gahanahme yip no, kin narp bongol nato ŋoihmbwaip yip pe, yukur tatame ŋaiye pa se yinime lahende nange ka alaŋatme yip wusyep ende, pakai. Yirise kitikin uku se ka alaŋatme yip me ŋaiꞌe ŋaiꞌe lalme, topoꞌe ŋaimune ŋaiye kin nalaŋatme yip iki bwore mise, yukur homboꞌe. Junde ŋaimune ŋaiye yirise bwore kin nalaŋatme yip pe, pa yurp yoto syep kin.\n28 Lenge talah ŋam, jin bongole yi yoto syep Krais no, ŋupe ŋaiye ka ot pe, yukur pa hiꞌe no, pa tisme kin yoto ŋup tikin ŋaiye ka ot, pakai. 29 Yip sisyeme nange Krais kin miyeꞌ bwore mise supule. Taꞌe luku pe, yip lahmende ŋaiye yende ŋaiꞌe ŋaiꞌe mise pe, yip si talah tikin Got.\n2.7 Jon 13.34